nikech Nyasaye nowacho ni Musa niya, “Anakech jogo ma adwaro kecho, kendo anabed mang’won ni joma adwaro bedonigi mang’won.”\n Ka bedowa kuom Kristo nyalo kelonwa hoch, kata hera maduogo chuny, kata bedo e achiel kuom Roho, kata ng’wono kod miwafu, to kara beduru gi paro achiel, gi chuny achiel mondo umi chunya opong’ gi mor. Kik ubed gi piem kata sunga, to beduru mobolore, ka ukwanoru ka joma tindoe moloyo jomoko,\n Bang’ mano, Yesu nowuotho e mier madongo gi matindo duto, kapuonjo ji e utgi mag lemo. Nolando Wach Maber mar Loch Nyasaye, kendo nochango tuoche duto mopogore opogore. Kane oneno ji kaka ng’eny, nokechogi, nikech ne gichandore, kendo gidiwo mana ka rombe ma onge jakwath. Omiyo nowacho ni jopuonjrene niya, “Cham ochiek mathoth, to jokeyo ema nok. Emomiyo kwauru wuon puodho mondo oor jotich odhi okane cham.”\n Kane giwuok Jeriko, oganda maduong’ noluwo Yesu. Muofni ariyo mane obet piny e dir yo nowinjo ni Yesu kadho, omiyo ne gikok niya, “Wuod Daudi, kechwa” Ji nokwerogi ni mondo giling’, to ne gimedo mana kok matek niya, “Ruoth, kechwa! Wuod Dhano, kechwa!” Yesu nochung’, mi oluongogi, kendo openjogi niya, “Ere gima udwaro ni mondo atimnu?” Ne gidwoke ni, “Ruoth, wadwaro mondo iyawnwa wengewa” Yesu nokechogi, omiyo nomulo wengegi, mi wengegi oyepo mana gikanyono. Eka ne giluwe.\n Kane Yesu owinjo wachno, noidho yie, modhi kaamoro e bath nam kar kende. To ji nowinjo kamano, mi owuok e miechgi, molworo oko gi tiendgi, kadhi ire. Omiyo kane Yesu owuok e yie, noneno ji mathoth, kendo nokechogi, mochango joma tuo kuomgi. Kane piny ochopo odhiambo, jopuonjrene nodhi ire, mowachone ni, “Piny koro yuso, kendo kaeri en thim, omiyo we ni ji thuolo mondo odhi e mier, ong’iew chiemo ma gibiro chamo.” To Yesu nodwokogi ni, “Ok onego gia. Un ema mondo umigi chiemo.” Ne gidwoke ni, “To waonge gi gimoro ka, mak mana makati abich gi rech ariyo kende.” Yesu nowachonigi ni, “Kelnagiuru ka.” Bang’ mano, nonyiso ji mondo obed piny e lum. Eka nokawo makati abich gi rech ariyogo, mong’iyo malo, kendo ogwedhogi. Ne ong’ingo makatigo, momiyo jopuonjrene, eka jopuonjrene nomiyo ji, mi ji duto nochiemo moyieng’. Bang’e nokwany ng’injo modong’, mopong’o aditni apar gariyo. Kar romb chwo mane ochiemo ne alufu abich, ka ok okwan mon gi nyithindo.\n Yesu noa kanyo mowuotho koluwo dho nam Galili. Eka nodhi ewi got moro, mobet piny kuno. Ji mathoth nokelone rang’onde gi muofni gi pudhe gi momni kod jomoko duto matuo. Ne giketogi e nyime, mi ochangogi. Ji nowuoro kane gineno momni ka wuoyo, kendo rang’onde kochango, gi pudhe kawuotho, kod muofni kaneno, mine gipako Nyasach Israel. Yesu noluongo jopuonjrene, mowachonigi niya, “Akecho jogi, nikech gisebet koda kuom ndalo adek, to koro gionge chiemo. To ok adwar weyogi gidog ka gidenyo kamano, nimar dipo ka nong’no oterogi e yo.” To jopuonjrene nopenje ni, “Ere kama dwayudie chiemo e thim ka, ma dirom oganda maduong’ni?” Yesu nopenjogi ni, “Un gi makati adi?” Ne gidwoke ni, “Wan gi makati abiriyo, kod rech moko manok matindo tindo.” Yesu nowacho ni ji duto mondo obed piny. Eka nokawo makati abiriyo kod rechgo, mogoyo ni Nyasaye erokamano. Nong’ingogi, momiyogi jopuonjrene, eka jopuonjrene nopogo ni ji. Kamano ji duto nochiemo moyieng’. Bang’e ne okwany ng’injo modong’, mi oromo atonge abiriyo. Kar romb joma chwo mane ochiemo ne alufu ang’wen, ka ok okwan mon gi nyithindo. Eka Yesu nogonyo ji, moa. En to nodonjo e yie, modhi e gweng’ Magadan.\n To ka lum aluma mae thim, ma kawuono nitie, to kiny ipudho kendo ibolo e mach, ema Nyasaye rwako maber kamano, to koro donge doket chunye moloyo kuom rwakou? Yaye, un joma nigi yie matin-gi! Emomiyo, kik uparru, kupenjoru ni, ‘Wabiro chamo ang’o?’ Kata ni, ‘Wabiro madho ang’o?’ Kata ni, ‘Wabiro rwako ang’o?’ Mago e gik ma joma kia Nyasaye chandore kadwaro. Un to Wuonu manie polo ong’eyo ni onego uyudgi duto. To mokwongo dwaruru mondo Loch Nyasaye obedie, kendo utim gik ma Nyasaye dwaro, eka gigo duto nomednu. Kuom mano, kik uparru kuom gik ma kiny notimre kiny, nikech kiny nobed gi mage owuon. Odiechieng’ kodiechieng’ nigi chandruokne morome. “Kik ung’ad ni ji bura, mondo un bbende kik ng’adnu bura, nikech yo ma ung’adoe ni ji bura, e yo ma un bende nong’adnue bura, kendo rapim ma upimoe ema un bende nopimnue. Marang’o ineno mana pilni yath manie wang wadu, to yath maduong’ manie wang’i iwuon to otami neno? Ere kaka diwach ni wadu ni, ‘We agolni pilni yath manie wang’i,’ ka into yath maduong’ ngolni e wang’i? In miwuondori awuondani! Kwong igol yath maduong’ manie wang’i iwuon, eka ininen maler mondo igol pilni yath manie wang’ wadu! “Kik umi guogi gik maler, nimar dipo ka gilokore, gikayou. Bende kik ubol kiteu ma nengogi tek ni nguruwe, nono to ginyonogi gi tiendgi. “Kwauru, eka nomiu, kendo dwaruru, eka unuyudi, bende dwong’uru eka noyawnu; nikech ng’at mokwayo ema yudo, kendo ng’at modwaro ema nwang’o, bende ng’at modwong’o ema iyawone. “Bende nitie ng’ato kwomu, ma, ka nyathine okwaye kuon, to omiye kidi? Kata kokwaye rech, to omiye thuol?\n Yesu nomedo wacho niya, “Ng’at moro ne nigi yawuowi ariyo. Wuowi machogo nowacho ni wuon mare ni, ‘Wuora, yie ipogna mwandu monego ayudi.’ Kuom mano ng’atno nopogo yawuote ariyogo mwandune. Bang’ ndalo manok, wuowi machogo noloko gige duto pesa, mi owuok odhi e piny moro mabor. Eka nodonjo e ngima mar anjawo kuno, motieko pesane duto. Kane osetieko pesane duto kamano, kech maduong’ nowuok e pinyno, mi nodoko jachan machandore. Kuom mano, nodhi mondo oti ni japinyno moro, mi jalo nokete jakwa ngurue. Nogombo mondo ocham opokla mane ngurue chamo, to bende onge ng’ama nomiye gimoro. Eka parone nodwogo kare, mi owacho e chunye niya, ‘Jotich wuora duto nigi chiemo mohingogi, to an kech nega ka! Abiro dhi kawuora, mi awachne ni, “Wuora, aseketho e nyim Nyasaye kendo e nyimi, ok awinjora koro mondo iluonga ni wuodi, to keta abed achiel kuom jotichni.” ’ “Kamano noa malo, mochako wuoth madok ka wuon mare. To kane pod en mabor gi dala, wuon mare nonene. Nokeche, mi oringo okwake, monyodhe. Eka wuowino nowacho ni wuon niya, ‘Aseketho e nyim Nyasaye, kendo e nyimi. Ok awinjora koro mondo iluonga ni wuodi.’ To wuon mare nowacho ni jotichne ni, ‘Goluru law maberie moloyo piyopiyo mondo urwakne, kendo uketne tere e lith lwete. Wuoche bende mondo urwakne e tiende. Bang’ mano, keluru nyarwath machwe uyang’ mondo wacham wabeduru mamor, nikech wuodani ne osetho, to koro ongima kendo ne olal, to koro onwang’e.’ Kamano ne gichako timo nyasi ka gimor. “E kindeno noyudo ka wuowi maduong’ ni oko e puodho, to kane odwogo mochopo machiegni gi dala, nowinjo ka thum ywak, kendo ji miel. Omiyo ne oluongo achiel kuom jotich, mopenjo gima timore. Jatich nodwoke niya, ‘Owadu odwogo, kendo wuoru oseyang’one nyarwath machwe, nikech odwogo kongima maber.’ To mirima nomako wuowi maduong’, mi otamore donjo e ot, omiyo wuon mare nowuok, mohombe mondo odonji. To nodwoko wuon niya, ‘Parie kaka asetiyoni mana ka misumba kuom higni mathothgi duto, kendo pok aketho chikni kata dichiel, to pod ok imiya kata mana nyadiel mondo ayang’ acham gi osiepena! To koro ka wuodi mosechamo mwanduni duto gi jochode obiro, to iyang’one nyarwath machwe!’ Wuon mare to nokone niya, ‘Nyathina, ndalo duto in koda, kendo giga duto gin magi. To owinjore wachiem kendo wabed mamor, nikech owaduni yandi otho, to koro ongima, kendo yande olal, to koro onwang’e.’ ”


Home » Dholuo Books\nWENDE INJILI: IT IS OUR SINCERE DESIRE THAT THIS HYMN BOOK WILL PROVE A GREAT BLESSING TO INDIVIDUALS AND GROUPS OF PEOPLE WHO SEEK TO WORSHIP THE LORD BY SINGING HIS PRAISES IN THE HOME, SCHOOLS AND IN THE CHURCH.\nEn dwaro marwa mondo kitap wer ni obedi gweth maduong' kuom ji duro madwaro lamo Nyasaye gi wero pakne e dala, skul, kendo ei kanisa, gi chokruoko ma moko. Wadwaro kelo yieruok gi erokamano kuom thuolo gi yie mar jondiki gi jogoro ma ne oyienwa goro wende moko e kitabu ni.\nSwahili Books (10)


2 Weche mag Ndalo 4 - Holy Bible [Luo Bible 2020] - (2WeN 4)\n2 Weche mag Ndalo 4\nNoloso kendo mar misango mar mula ma borne gi lachne romo fut piero ariyo gochiko gi nus, to borne modhi malo romo fut apar gabich.\nEka noloso Nam mar mula moleny, molworore kaka karaya ma lachne romo fut apar gabich, to tutne romo fut aboro. Alworane duto ne romo fut piero angʼwen gangʼwen.\nE bwo dhoge, nolwore gi kido apar mokedi mag rwedhi maromo fut achiel gi nus. Rwedhigo nolos koriedo e laini ariyo ka gimakore gi Namno.\nKaraya mar Namno norenji e ngʼe rwedhi apar gariyo, ka adek ngʼiyo yo nyandwat, to adek ngʼiyo yo podho chiengʼ, to adek ngʼiyo yo milambo, bende adek ngʼiyo yo wuok chiengʼ. Karaya mar Namno noyiere kuomgi kendo tiendegi machien nochomo ka iye.\nLachne ne romo bat achiel morie, to dhoge ne chalo gi dho kikombe mana ka ondanyo mathiewo. To notingʼo pi manyalo romo lita alufu piero auchiel gauchiel.\nBangʼe noloso kareche apar mag luoko kendo noketo abich yo milambo to abich yo nyandwat. Karechego ema ne ilwokoe gik mane itiyogo kuom misengini miwangʼo pep to Karaya Maduongʼ to ne jodolo lwokoree.\nNe oloso gig teche mag dhahabu kaluwore gi kaka nochike kuom losogi kendo noketogi e hekalu ka abich oket yo milambo, to abich yo nyandwat.\nNoloso mesni apar moketogi e hekalu, ka abich oket yo milambo to abich yo nyandwat. Bende noloso tewni mia achiel mag dhahabu mikirogo.\nNoloso laru mar jodolo kod laru maduongʼ gi dhout laru kendo nobawo dhoudigo gi mula.\nNe oketo Karaya Maduongʼ e bathe ma yo milambo momanyo kind yo wuok chiengʼ kod milambo.\nBende noloso agulni gi opewni kod tewni mag kiro remo. Kamano Huram notieko tich duto mane otimo ne Ruoth Solomon e hekalu mar Nyasaye. Ne gin:\nSirni ariyo, agulni ariyo machalo tawo moketi ewi sirni; thiwni ariyo mane okedgo gik machalo tawo moketi ewi sirni;\ngik mongʼinore mia angʼwen mag thiwni ariyo moluwore (laini ariyo mag thiwni oketi e laini ariyo mag gik mongʼinore mane okedgo gik machalo agulni molos kaka tawo ewi sirni);\nbende noloso rachungi gi karechegi;\nagulni gi opewni kod ojiko mar uma michwoyogo ringʼo to gi gik mamoko matiyo kodgi. Huram-Abi noloso ne Ruoth Solomon gik moko duto mag hekalu mar Jehova Nyasaye gi mula mopwodhi.\nGigi duto mane Solomon oloso duto ne ngʼeny omiyo kata pek mula mane olosgo gigo ne ok nyal ngʼere.\nKendo Solomon noloso gik moko duto mane nitie e hekalu mar Nyasaye kaka: kendo mar misango mar dhahabu, mesni mag makati miketo e Nyim Nyasaye pile,\nrachungi teyni molos gi dhahabu maler kaachiel gi techegi monego liel e nyim kama ler mar lemo kaka nondiki;\nkod maupe mag dhahabu gi teyni kod ramekni (ne gin dhahabu duto);\nkod gima ingʼadogo otambi mar teyni molos gi dhahabu maler, gi tewni mag kiro remo, gi dise gi tawo mar ubani kod dhout hekalu mar dhahabu: dhoudi mar ot maiye gi Kama Ler Moloyo kaachiel gi dhoudi mag dier ot maduongʼ.\n2 Weche mag Ndalo 4:1\n2 Weche mag Ndalo 4:2\n2 Weche mag Ndalo 4:3\n2 Weche mag Ndalo 4:4\n2 Weche mag Ndalo 4:5\n2 Weche mag Ndalo 4:6\n2 Weche mag Ndalo 4:7\n2 Weche mag Ndalo 4:8\n2 Weche mag Ndalo 4:9\n2 Weche mag Ndalo 4:10\n2 Weche mag Ndalo 4:11\n2 Weche mag Ndalo 4:12\n2 Weche mag Ndalo 4:13\n2 Weche mag Ndalo 4:14\n2 Weche mag Ndalo 4:15\n2 Weche mag Ndalo 4:16\n2 Weche mag Ndalo 4:17\n2 Weche mag Ndalo 4:18\n2 Weche mag Ndalo 4:19\n2 Weche mag Ndalo 4:20\n2 Weche mag Ndalo 4:21\n2 Weche mag Ndalo 4:22


“Giko” En Ang’o?\nOhinga mar Jarito | Mei 2015\nSOM E Acholi Afrikaans Albanian Amharic Arabic Armenian Armenian (Ma Imbo) Aymara Batak (Toba) Bengali Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Czech Dangme Danish Dholuo Drehu Dutch Efik Estonian Ewe Faransa Fijian Finnish Ga Garifuna Georgian German Greek Guarani Gujarati Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Igbo Iloko Indonesian Isoko Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kisungu Kongo Korean Krio Kwangali Kwanyama Lingala Lithuanian Luganda Lunda Luvale Macedonia Malagasy Malayalam Mam Mambwe-Lungu Marathi Maya Mazatec (Huautla) Mixe Mizo Moore Myanmar Nahuatl (Central) Nahuatl (Huasteca) Nahuatl (Nothern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curacao) Persian Polish Portuguese Punjabi Quechua (Ayacucho) Quechua (Bolivia) Quichua (Imbabura) Rarontongan Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wayuunaiki Xhosa Yoruba Zande Zapotec (Isthmus) Zulu\nWACH MADUONG’ MA GASET WUOYOE | GIKO OSEKAYO MACHIEGNI\nAng’o ma biro e pachi sama iwinjo ka ji wacho ni, “Giko chiegni”? Dibed ni iparo jayalo moro ma yalo e nyim ji e kanisa kowuoyo gi dwol maduong’ kendo omoro wang’e koting’o Muma e lwete? Koso dibed ni iparo jaduong’ moro moti, ma tike oyugno mochung’ e bath ndara, korwako kandhu ma rabora kendo oting’o bao moro ma wuoyo kuom odiechieng’ bura? Paro weche kaka mago samoro nyalo miyo jomoko obed maluor, moko nyalo riwo gi kiawa, to moko bende nyalo neno wechego kaka gik ma nono.\nMuma wacho kama: “Giko nobi.” (Mathayo 24:14) Gikono bende iluongo ni “odiechieng’ maduong’ mar Nyasaye” kata “Har–Magedon.” (Fweny 16:14, 16) En adier ni nitie dinde mang’eny ma puonjo weche mogwenyore kendo ma galagala e wi wach giko. Kata kamano, Muma to lero wach giko e yo makare. Oelonwa adiera e wi giko ma konyowa fwenyo weche ma ok ni kare ma ji wacho e wi giko. Wach Nyasaye bende konyowa ng’eyo kabe giko chiegni adier. To maduong’ moloyo, Muma puonjowa kaka wanyalo tony e odiechieng’no. Koro, wachakuru gi nono weche moko ma ok kare ma ji wacho e wi giko, kae to wanon kaka Muma lero giko. Kaluwore gi Muma “giko” en ang’o?\nWECHE MA OK KARE E WI GIKO\nGIKO EN KETHO PINY DUTO GI MACH MAGER.\nMuma wacho kama: “[Nyasaye] noloso mise mag piny, Mondo kik oyiengini nyaka chieng’.” (Zaburi 104:5) Ndikono kod mamoko konyowa bedo gadier ni Nyasaye ok bi ketho piny ngang’, kata ok obi weyo mondo gimoro amora oketh pinyni chuth!—Eklesiastes 1:4; Isaiah 45:18.\nGIKO NOBI ABIYA MA OK OCHAN.\nMuma fwenyonwa ni Nyasaye oseketo odiechieng’ sie mar giko. Owacho kama: “Kuom wach chieng’no kata sano, onge ng’at mong’eyo, kata malaike manie polo, kata Wuod Nyasaye, to mana Wuora. Sikuru ka utang’, sikuru ka uneno, nimar ok ung’eyo ni kinde moket en karang’o.” (Mariko 13:32, 33) Kuom mano, Nyasaye ma en Wuoro, ‘oseketo kinde’ sie ma giko mar pinyni biro chakoree.\nDHANO KATA KITE MADONGO MALWAR KOA E POLO E MA BIRO TUGO GIKO.\nAng’o ma biro kelo giko? Ndiko mar Fweny 19:11 wacho kama: “Ne ang’iyo, kendo polo noyawore, mi ne aneno faras ma rachar. To jal ma nobet kuome iluongo ni Jal Migeno kendo Madier.” Kwan matindo 19 wacho kama: “Eka ne aneno ondiegcha gi ruodhi mag piny kod ogendni mag lweny maggi ka gichokore mondo giked gi jal mobet e farasno kod ogandane mar lweny.” (Fweny 19:11-21) Kata obedo ni wechego ne gin Fweny kata ngero, gimoro achiel madier ma gifwenyonwa en mae: Nyasaye biro oro ogandane mar malaike mondo oketh wasike.\nGima Muma wacho e wi giko en wach maber to ok wach marach\nADIERA E WI GIKO\nGIKO BIRO TIEKO SIRKANDE DUTO MAG DHANO.\nMuma wacho kama: “Nyasaye manie polo nochung piny ruoth moro ma ok norum nyaka chieng’, onge oganda moro ma nobedi gi loch kuom piny ruodhno; to enong’iny pinje ruodhigi duto, mi notiekgi, kendo nobedie nyaka chieng’.” (Daniel 2:44) Mana kaka osenyis motelo e wach mar 3, ibiro tiek “ruodhi mag piny kod ogendni mag lweny maggi” ma biro yudo ka ‘osechokore mondo giked gi jal mobet e farasno kod ogandane mar lweny.’—Fweny 19:19.\nEN GIKO MAR LWENJE, GERO, KOD TIMBE MA OK KARE.\n‘Nyasaye miyo lwenje rumo nyaka giko piny.’ (Zaburi 46:9) “Jo matir nodag e piny, kendo jo makare nodong’ie. Kendo nogol jo maricho oko e piny kendo jo matimo andhoga nogol oko chuth.” (Ngeche 2:21, 22) “Neuru! Aloso gik moko duto obed manyien.”—Fweny 21:4, 5.\nEN GIKO MAR DINDE MA OK PUONJ JI ADIERA MAR WACH NYASAYE.\n“Jonabi gikoro weche mag miriambo, mi jodolo bedo gi loch kuom ji e yorno: . . . to achien unutim ang’o?” (Yeremia 5:31) “Ji mang’eny nowachna chieng’no niya: ‘Ruoth, Ruoth, donge ne wakoro wach e nyingi, kendo ne wagolo jochiende e nyingi, kendo ne watimo tije mang’eny madongo e nyingi?’ To anawachnegi niya: ‘Ok nang’eyou ngang’! Auru e nyima, un joketh-chikgi!’”—Mathayo 7:21-23.\nGIKO MAR JOMA RIWO LWEDO WECHE MAG PINY MASANI.\nYesu Kristo nowacho kama: “Koro ma e gimomiyo ibiro ng’ad bura: nimar ler osebiro e piny, to ji osehero mudho kar hero ler, nikech timbegi ne richo.” (Johana 3:19) Muma wuoyo kuom kethruok ma nokwako piny duto e ndalo Noa. ‘Ne oketh piny ma ndalono kane ataro mar pi opong’o piny. To kokalo kuom wach achielno, polo kod piny ma nitiere sani osekan ne mach, kendo okan-gi nyaka chop chieng’ bura kendo nyaka chieng’ mibiro kethie joma ok oluoro Nyasaye.’—2 Petro 3:5-7.\nNe ane ni ipimo “chieng’ bura kendo nyaka chieng’ mibiro kethie” ji gi “piny” ma ne oketh e ndalo Noa. En ang’o ma noketh e ndalogo? Ne ok oketh Piny mwadakieni, to noketh “joma ok oluoro Nyasaye” tiende ni jowasik Nyasaye. E odiechieng’ ma Nyasaye oseketo mar ng’ado bura, ibiro keth jogo moyiero bedo jowasike. To osiepe Nyasaye ibiro res, mana kaka nores Noa gi joode.—Mathayo 24:37-42.\nTem ane paro kaka pinyni biro bedo maber ahinya bang’ ka Nyasaye osegolo joricho duto! Kuom adier, gima Muma wacho e wi giko en wach maber to ok en wach marach. Kata kamano, podi inyalo penjori niya: ‘Be Muma nyisowa chieng’ ma giko nobie? Dibed ni giko chiegni ahinya? Ang’o ma anyalo timo mondo abi atony ka giko obiro?’\nNgima biro chalo nade bang’ giko? Ndiko mathoth nyiso kaka kindego nobed. Achiel kuom ndikogo wacho kama: “‘[Nyasaye] noywe pi wang’ duto e wengegi; tho ok nobedie kendo, kata ywak, kata nduru, kata rem ok nobedie, nikech gik machon osekadho.’ Eka Jal mobet e kom duong’ nowacho niya, ‘Neuru! Aloso gik moko duto obed manyien.’” (Fweny 21:4, 5) Nitie gima inyalo timo mondo ibi itony ka giko ochopo. Nyasaye dwaro ni watony kendo onyisowa gik ma nyaka watim mondo watony.\nCOVER SUBJECT “Giko” En Ang’o?\nCOVER SUBJECT Giko Osekayo Machiegni\nCOVER SUBJECT Ji Mang’eny Biro Tony e Giko—In Bende Inyalo Tony\nMUMA LOKO KIT NGIMA JI Ne Afwenyo ni Jehova En Ng’at ma Kecho Ji Kendo Weyonegi Kethogi\nLUW YIE MARGI “An Kar Nyasaye Koso?”\nText Yore mag golo buge mag digital OHINGA MAR JARITO Giko Osekayo Machiegni\nGiko Osekayo Machiegni\nOHINGA MAR JARITO Giko Osekayo Machiegni


Bende anyalo pimo ka an kod kute mag Ayaki e ot? – Help Center\nBende anyalo pimo ka an kod kute mag Ayaki e ot?\nKa in jalno ma ohero terore,pimruok e yo kende ma nyalo yango adier ka in kod kute mar Ayaki.lakini inyalo neno pek dhi e od thieth nikech luoro mar ngima ni kalure gi kaka kanyo obet gi kaka in.\nKuonde mamoko inyalo miyi gir pim mondo itim kendi e ot lakini mano oknyal miyi dwoko makare e seche duto kaka dhi e od thieth,kata kamano pimruok ki in oloyo koso pim chuthochutho. Kaponi nitiere gimomiyo okinyal dhi e pimo mar kute mag ayaki e od thieth kumanitiere jogo molonny e weche thieth, maye e yorno maber kendo ma in godo minyalo tiyo godo.\nThoth dwoko mag pimo mar kute mag ayaki kawo kind ndalo 23 gi 90 mondo ofweny kute mag ayaki.E kinde gi inyalo yudo dwoko ni ionge kute mag tuo mar ayaki to kare in kodgi.Ber mondo ipimri e kinde gi kendo bang' ndalo ma dalili mar tuo pok oneno e dendi mondo iyud dwoko makare e wii kute mag tuo mar ayaki.Gigo moket god gir pimo biro nyisi ndalo ma kute mag ayaki nyalo fwenyore.Ka po ichich ni iketori e thuolo manyalo miyo iyud kute mag ayaki e kind seche 72 mokadho, wuo kod jathieth e wii PEP ma okideko.\nGie e sani nitiere yore ariyo minyalo pimo godo kute mag ayaki ka in dala.Mokwongo en tiyo kod yien mar gamo olaw matin mipimo,mae golo dwoko seche go. Yo mar ariyo en kawo remo matin itero lab mondo omeny matut,Mae okwuogi seche go.Builging Healthy Online Communities nikod matut e wii pim gi ka.\nKa dwoko owuok ni in kod kute mag ayaki,many jalonykorka weche mag ayaki mondo okonyi yudo dwoko makare.Samoro dwoko mar pimo mar kute mag ayaki nyalo kelo duoko ma ok nikare, koro ber ka imanyo jalony mondo opimi kendo.Ka jalony oyudo ni kod kute mag ayaki e rembi laktar onego koni ichak thieth mapiyo kikonyi kod jahocho mabro tudi kod yo makare mar dak kod kute mag Ayaki e yo mowinjore.Kaponi dwoko ogolo ni kute mag ayaki onge,onego imed pimri mondo ibed gi adier kod chal mari. Inyalo gombo tudri kod jalony e weche PrEP yath ma imuonyo pile mageng'o kute mag ayaki.\nGi e sani,gige pim ma itiyo godo dala yudore mayot e pinje machalo Ulaya kod Amerka. Yud gir pim mar kute mag ayaki mayudre machiegni kodi ka. Ka in e piny mar UK, nyiew gir pimo kute mag ayaki ka. Kadipoo ni tiyo kod gir pimo kute mag ayaki ma nyadala ok ber kodi, many kar pim machiegni kodi ka.


Bende ka giwuotho e mier ka gitiyo, to gipuonjore doko josamuoyo, to ok mana josamuoyo kende, to bende giting’o weche koni gi koni, kendo gidonjo e weche ma ok mekgi, ka giwacho gik ma ok owinjore giwachi. Omiyo daher mondo okend mond liete matindo, mi ginywol nyithindo, kendo girit utgi, eka digitam jasikwa yudo thuolo mar wacho weche maricho kuomwa.\n Nyaka gibed joma onge ketho moro ma gipando e chunygi, kendo nyaka gibed joma omako adiera mar yie marwa matek. To kapok gichako tich to nyaka temgi, mondo one ane ka gionge ketho moro. Kamano mondgi bende nyaka bed gi tim makare, to kik gibed mon ma jokuoth, to gibed mon moritore, kendo ma jo adiera e weche duto.\n Gipong’ gi timbe maricho duto, kaka gombo gi chuny marach. Adier gipong’ gi nyiego gi nek gi dhaw gi miganga kod himruok. Gin jokuoth, gi johang wach, bende gin joma Nyasaye oweyo, kendo ma ochayo Nyasaye. Gin jokwinyo, gi joma wigi tek kod joma wuorore. Pile gifwenyo yore manyien mag timo richo, kendo gin joma ok winj jonywol. Gin joma wang’gi tek, gi joma ok rit singruokgi, kod joma ok ohero jowetegi, kendo ok kechgi. Ging’eyo malong’o ni Chik Nyasaye wacho ni joma timo gik makamago owinjore gi tho, to kata kamano pod gisiko gitimogi atima, to bende gipako joma timo gik ma kamago.\n Nyak inyis joma dongo mondo obed joma oritore, kendo ma ok ohero oyuma, kendo joma bidhore. Bende gibed joma nigi yie motegno, kendo man gi hera kod kinda. Kamano bende nyaka inyis mon madongo mondo obed joma oluoro Nyasaye e ngimagi, to kik gibed jokuoth, kata joma ohero kong’o, to gibed ranyisi mabeyo, mondo omi mon matindo opuonjre hero chwogi kod nyithindgi, kendo obed joma oritore, mangimagi ler, bende ma rito utgi maber. Nyaka gibed mon mang’won kendo moluoro chwogi, mondo Wach Nyasaye kik yany.


Chakruok 19 - Holy Bible [Luo Bible 2020] - (Chak 19)\nMalaika ariyogo nochopo Sodom kar angʼich welo kendo Lut noyudo obet e dhoranga dalano. Kane onenogi, noa malo mondo mi opodho auma e nyimgi.\nNowachonegi niya, “Jodongo, yieru uraw e od jatichu mondo ulwok tiendeu kendo unindi eka kiny unyalo dhi gokinyi.” To negiwacho niya, “Ooyo, wabiro nindo mana e laru kae.”\nTo Lut nonano ni nyaka ginind e ode. Eka ne olosonegi chiemo, kendo notedonigi makati ma ok oketie thowi mi gichiemo.\nKane pok gidhi e nindo, chwo madongo kod matindo moa kuonde duto mag dala maduongʼ mar Sodom, nobiro molworo odno.\nNegiluongo Lut ka gipenje niya, “Ere chwo mane obiro iri ka gotieno? Golnwagi oko kae wadwa terore kodgi.”\nKuom mano, Lut noloro dhoot mowuok odhi irgi,\nkendo nowachonegi niya, “Ooyo jowadwa, kik utim tim makweroni!\nKoro neuru, an kod nyiri ariyo mapok ongʼeyo chwo; weuru agolnugi oko mondo utim kodgi kaka uhero; to kik utim marach ni jogi, nimar gin wenda.”\nNegidwoke niya, “Wuogi e nyimwa, in nibiro ka kaka jadak kendo koro idwaro ketori kaka jangʼad bura!” Wabiro timoni marach moloyogi, omiyo ne gidhiro Lut giteko mondo gi muk dhoot.\nTo jogo mane ni e otgo noywayo Lut mi odwoko e ot kendo giloro dhoot.\nEka negimiyo jomanenie dhoot oko-go obedo muofni, jomatindo gi jomadongo, mane ok ginyal yudo dhoot.\nJi ariyogo nowacho ni Lut niya, “Bende in gi ngʼato moro kae kaka chwo nyigi, yawuoti kata nyigi, kata ngʼat moro amora e dala maduongʼni ma watni? Golgi oko kae,\nnikech wadhi ketho dalani. Ywak ma iywak nego dalani osebedo malich e nyim Jehova Nyasaye, omiyo oseorowa mondo wakethe.”\nKuom mano Lut nodhi mowuoyo gi chwo nyige mane osetimo winjruok mar kend gi nyige. Nowachonegi niya, “Timuru piyo piyo mondo uwuog oko e dalani, nikech Jehova Nyasaye oseikore mar ketho dala maduongʼni!” To chwo nyige ne paro ni otugo.\nKane ochopo kogwen, malaika nojiwo Lut, kawacho niya, “Tim piyo kaw chiegi gi nyigi ariyo man kae, nono to ubiro rumo ka dala maduongʼni iketho.”\nKane pod gidigni, malaika ariyogo nomako lwete gi lwet chiege kod lwet nyige ariyo ma gigologi oko mar dala maduongʼni, nikech Jehova Nyasaye nokechogi.\nPiyo piyo nono kane gisegologi oko, achiel kuom malaikago nowacho niya, “Ring utony ne ngimau! Kik ungʼi chien, kendo kik uchung kamoro amora e pap; tonyuru udhi e gode nono, to ubiro lal!”\nTo Lut nowachonegi niya, “Ooyo, Ruodha, asayou!\nJatichu oseyudo kech e wangʼu, kendo usenyisa ngʼwono maduongʼ kuom reso ngimana. To kata kamano ok anyal ringo nyaka e gode; nono to chandruogni ojuka mi anyalo atho.\nNe, nitie dala moro matin machiegni manyalo ringo mondo atonyie. En mana dalano omiyo yienwauru mondo omi wachop kuno kendo wares ngimawa.”\nNowachone niya, “Mano ber, kwayonino bende abiro rwako; kendo ok naketh dala miwachono.\nKuom mano ring idhi kuno piyo, nikech ok anyal timo gimoro nyaka ichop kuno.” (Mano ema omiyo noluong dalano ni Zoar.)\nLut nochopo Zoar gokinyi kar onyango.\nEka Jehova Nyasaye noolo kite maliel makakni koa e polo mowangʼo Sodom gi Gomora.\nKamano noketho mier madongogo gi pawno duto, kaachiel gi ji duto manodak e miergo kod gik moko duto manyak e lowo.\nTo chi Lut nolokore mongʼiyo chien, kendo nolokore siro mar chumbi.\nKinyne gokinyi, Ibrahim nomondo kama ne ochungʼie nyim Jehova Nyasaye.\nNongʼiyo mwalo yo Sodom gi Gomora, kod pewege duto kendo noneno iro maduongʼ koa e pinyno, mana ka iro mar mach maduongʼ.\nKuom mano ka Nyasaye noketho mier mag pap, noparo Ibrahim kendo nogolo Lut oko mar masirano mane oketho mier mane odakie.\nLut kod nyige ariyo nowuok Zoar kendo negidhi gidak e gode nikech noluor dak Zoar. En kod nyige ariyo negidak e rogo.\nChiengʼ moro achiel nyar Lut maduongʼ nowacho ne nyamin matin niya, “Wuonwa koro oseti, kendo onge ngʼama nyalo kendowa kaka chik mar piny duto dwaro.\nWe wami wuonwa kongʼo omadhi kendo ka osemer, to wariwre kode kendo wanywol nyithindo mondo kik ogandawa lal.”\nGotienono negimiyo wuon-gi kongʼo mi omer, kendo nyare maduongʼ nodonjo moriwore kode. Lut nomer mane ok ongʼeyo seche mano ochako kata tieko riwore gi nyare.\nKinyne nyako maduongʼ ne owacho ne nyako matin niya, “Otieno mokadho ne ariwora gi wuonwa. Omiyo we wamiye kongʼo kendo kawuono mi omer mondo idhi iriwri kode kendo wanywol nyithindo mondo kik ogandawa lal.”\nKuom mano negimiyo wuon-gi kongʼo momer gotieno kendo nyako matin nodonjo ma oriwore kode. Kendo ne ok ongʼeyo seche mane nyare matin-no ochako kata otieko riwore kode.\nKuom mano nyi Lut ariyogo nomako ich kod wuon-gi.\nNyako maduongʼ nonywolo wuowi, kendo nochake ni Moab, en e kwar jo-Moab ma kawuono.\nNyako matin bende nonywolo wuowi kendo nochake ni Ben-Ami; en e kwar jo-Amon.


Johana 7 | Bible e Intanet | New World Translation\nInjili mar Johana 7:1-52\nYesu odhi e Sawo mar Kiche (1-13)\nYesu puonjo e sawo (14-24)\nParo mopogore opogore e wi Kristo (25-52)\n7 Bang’ mano, Yesu nodhi nyime wuotho e Galili nikech ne ok odwar wuotho e Judea, nimar Jo-Yahudi ne dwaro nege.+ 2 Kata kamano, Sawo mar Kiche+ mar Jo-Yahudi ne chiegni. 3 Omiyo, owetene+ nowachone kama: “Wuog kae idhi Judea eka jopuonjreni bende one gik mitimo. 4 Nimar ng’at ma dwaro ni ji ong’eye ok tim gik moko ling’ling’. Ka itimo gigi, nyisri iwuon ne piny.” 5 To adier, owetene ne ok nyis yie kuome.+ 6 Omiyo, Yesu nodwokogi niya: “Sana pok ochopo,+ un to unyalo timo kamano sa asaya. 7 Onge tiende mondo piny osin kodu, an to piny osin koda, nimar achiwo neno kuome ni timbene richo.+ 8 Un dhiuru e sawono; an pod ok adhi, nimar sana pok ochopo e wang’e.”+ 9 Bang’ wachonegi wechego, ne odong’ Galili. 10 To ka owetene nosedhi e sawo, en bende nodhi ling’ling’ to ok ayanga. 11 Omiyo, Jo-Yahudi nochako manye e sawono ka gipenjo niya: “Ng’atcha ni kanye?” 12 Kendo ne nitiere weche moko ma ji ne kuodho kuome e kind oganda. Jomoko ne wacho niya: “En ng’at maber.” To moko ne wacho kama: “Ok en ng’at maber. Olalo oganda.”+ 13 To adier, onge ng’at ma ne wuoyo kuome e lela nikech ne giluoro Jo-Yahudi.+ 14 Ka sawo nosechopo e diere, Yesu nodhi e hekalu kendo nochako puonjo. 15 To Jo-Yahudi nowuoro ka gipenjore niya: “Ere kaka ng’atni ong’eyo Ndiko+ kama to pok opuonjore e skunde?”*+ 16 Yesu to nodwokogi niya: “Weche ma apuonjo ok gin maga, to gin mag ng’at ma ne oora.+ 17 Ka ng’ato gombo timo dwach Ng’atno, obiro ng’eyo ka be puonjgo oa kuom Nyasaye+ kata ka gik ma awacho gin moa kuoma awuon. 18 Ng’at ma wacho wechene owuon dwaro duong’ne owuon; to ng’at ma dwaro ni ng’atno ma oore oyud duong’,+ jali en ja adier kendo onge tim ma ok kare kuome. 19 Donge Musa nomiyou Chik,+ koso? To onge ng’ato kuomu ma timo kaka Chik dwaro. Ang’o momiyo udwaro nega?”+ 20 Oganda nodwoko kama: “In gi jachien. En ng’a ma dwaro negi?” 21 Yesu nodwokogi kama: “Ne atimo mana gimoro achiel, to uduto uwuoro. 22 Nikech mano, Musa osemiyou tim tero nyangu+—ok ni en tim mowuok kuom Musa, to owuok kuom kwere+—kendo un utero ng’ato nyangu chieng’ sabato. 23 Ka ng’ato itero nyangu chieng’ sabato mondo eka kik keth Chik Musa, nang’o ubedo gi mirima mager koda nikech ne achango ng’ato chieng’ sabato?+ 24 Weuru ng’ado bura gi kaka uneno ng’ato gi oko, to ng’aduru bura makare.”+ 25 Eka moko kuom jo ma nodak Jerusalem nochako wacho kama: “Donge ng’atni e jal ma gidwaro nego, koso?+ 26 To neuru! pod owuoyo e lela, to onge gima giwachone. Dibed ni jotelo pok ong’eyo ni kuom adier ng’atni e Kristo, koso? 27 Mopogore gi mano, wang’eyo kama ng’atni owuokie;+ to ka Kristo obiro, onge ng’at ma biro ng’eyo kama owuokie.” 28 Sa ma Yesu ne puonjo e hekalu, nokok niya: “Ung’eya kendo ung’eyo ka ma awuokie. Ok abiro kuom dwacha awuon,+ to Ng’atno ma ne oora en ng’at ma nitie adier, to un ok ung’eye.+ 29 An ang’eye,+ nimar abiro e loye, kendo Ng’atno e ma ne oora.” 30 Omiyo, ne gichako manyo kaka ne ginyalo make,+ to onge ng’at ma noketo lwete kuome nikech sane pok nochopo.+ 31 To pod thoth ji noketo yie kuome+ kendo ne giwacho niya: “Ka Kristo obiro, be obiro timo honni mang’eny moloyo ma ng’atni osetimo, koso?” 32 Jo-Farisai nowinjo ka oganda kuodho wechego e wi Yesu, omiyo jotend-jodolo kod Jo-Farisai nooro askeche mondo omake. 33 Eka Yesu nowacho niya: “Abiro bet kodu kuom kinde matin ka pok adhi ir Ng’at ma ne oora.+ 34 Ubiro manya, to ok ununwang’a, kendo ka ma antie ok unyal biroe.”+ 35 Omiyo, Jo-Yahudi nopenjore kama: “Ng’atni chano dhi kanye ma ok wabi nwang’ee? Dibed ni ochano dhi ir Jo-Yahudi mosekere e kind Jo-Grik mondo opuonj Jo-Grik, koso? 36 Wach ma owacho ni, ‘Ubiro manya, to ok ununwang’a, kendo kama antie ok unyal biroe,’ tiende en ang’o?” 37 E odiechieng’ mogik ma ne en chieng’ maduong’ mar sawo,+ Yesu ne ochung’ mokok niya: “Ka ng’ato nigi riyo, to obi ira mondo omodhi.+ 38 Ng’at ma keto yie kuoma, notimrene mana kaka Ndiko osewacho ni, ‘Aoche mag pi mangima biro mol koa e chunye ma iye.’”+ 39 Kata kamano, nowacho mano kowuoyo kuom roho maler ma jo ma noketo yie kuome ne chiegni yudo; nikech nyaka chop kanyo ne pok giyudo roho maler,+ nimar ne pok omi Yesu duong’.+ 40 Jomoko ma ne ni e oganda ma nowinjo wechego nochako wacho niya: “Adier, jali e Janabi.”+ 41 Moko ne wacho kama: “Mani e Kristo.”+ To moko ne penjore niya: “Be Kristo onego obed Ja-Galili?+ 42 Donge Ndiko nowacho ni Kristo biro wuok e koth Daudi+ kendo wuok Bethlehem,+ ma en gweng’ ma Daudi ne nitie?”+ 43 Omiyo, ywaruok nobetie e kind oganda nikech en. 44 Moko kuomgi ne dwaro make, to onge ng’at ma noketo lwete kuome. 45 Eka askeche nodok ir jotend-jodolo gi Jo-Farisai mi ne gipenjo askechego kama: “Ang’o momiyo ok ukele?” 46 Askechego nodwoko niya: “Onge ng’at ma osegawuoyo kamano ngang’.”+ 47 To Jo-Farisai nopenjogi kama: “Dibed ni un bende osewuondu, koso? 48 Onge jatelo moro kata Ja-Farisai moseketo yie kuome, koso?+ 49 To oganda ma ok ong’eyo chikni gin jo ma osekuong’.” 50 Ja-Farisai ma nyinge Nikodemo ma noyudo osebiro ire motelo, nowachonegi niya: 51 “Chikwa ok ng’ad ne ng’ato bura ka pok owinje mi ong’e gima osetimo, koso?”+ 52 Gin ne gidwoke kama: “Dibed ni in bende in Ja-Galili? Non ane, to ibiro neno ni onge janabi ma ne dhi wuok Galili.”*\n^ Tiende ni, skunde Jo-rabi.\n^ Buge moko machon migeno ahinya onge gi kwan matindo 53 nyaka sula 8 kwan matindo 11.


Isaya 32 - Holy Bible [Luo Bible 2020] - (Isa 32)\nWinjuru, Ruoth nobed gi loch makare kendo jotelo nobed gi telo mar adier.\nNgʼato ka ngʼato nobed kar gengʼruok ne kalausi mana ka aore mamol e piny ongoro, kendo mana ka tipo mar Lwanda maduongʼ e piny motwo.\nEka wenge joma neno ok nochak ogengʼ, kendo joma ochiko itgi nowinj wach.\nChuny ngʼat mamuomore nowinj wach gi tiende kendo ngʼat ma radwal nowuo maber kendo maliw.\nOk nochak oluong ngʼat mofuwo ni ngʼat malongʼo, kata ngʼat ma ja-miganga ni ngʼat ma ogen.\nNimar ngʼat mofuwo wacho weche mofuwo, kendo opongʼ gi richo: Otimo timbe mag richo kendo olando miriambo kuom Jehova Nyasaye; mi omon joma odenyo chamo gik monego gicham kendo joma riyo oloyo otamoe pi.\nNgʼat ma achach yorene richo, osiko ka chunye chano mana timo richo, kotieko jodhier gi miriambo kata obedo ni ywak mar joma ni e chandruok nikare.\nTo ngʼat mogen loso weche mabeyo kendo kuom timbe makare miyo ochungʼ motegno.\nUn mon maparo ni odak e ngima maber, auru malo kendo uwinj wachna, un nyiri modak gi kwe, winjuru gima awacho!\nBangʼ higa achiel, un ma uparo nudak mokwe, kibaji nogou; cham ok nochiegi, kendo keyo mar mzabibu ok nobedie.\nBeduru moluor un mon maparo nodak e ngima maber; beduru mokuyo, un nyiri maparo nodak gi kwe! Lonyreuru duge kendo utwe piende gugru enungou.\nYwaguru ka ugoyo agogu nikech puothe momewo, nikech olembe mag mzabibu,\nkendo kuom piny joga, piny mopongʼ gi kuthe kod pedo, ee, ywaguru udi ma yande mor opongʼo kendo kuom dala maduongʼ mar mor gi ilo masani odongʼ nono.\nKama ochiel motegno nojwangʼ, dala maduongʼ nodongʼ gunda; kama ochiel motegno mag siro lweny kod kar ngʼicho nodongʼ kama punda bukore, kod kar kwadh jamni,\nnyaka chop Roho ol kuomwa koa malo, kendo piny motwo nolokre kuonde mamiyo, mi kuonde mamiyo nonenre ka bungu.\nAdiera nobedie e piny motwo, mi tim makare nodag e puodho mamiyo.\nOlemb tim makare nobed kwe; to tim makare nokel horuok gi chir nyaka chiengʼ.\nJoga nodag kuonde ma kwe nitie, e mier moger motegno, kendo kuonde ma kwe nitie ma koko ongee.\nKata obedo ni pe nolwer bunge kendo dala maduongʼ nopodh chuth,\nto mano kaka inibed ngʼama ogwedhi, ka ichwoyo chambi e bath aore duto, kendo ka iweyo jambi kod punde magi wuotho awuotha kaka ohero.


Kutimo kamano, to ubiro ngʼeyo adiera kendo adiera nomi ubed thuolo.”\nKendo nying mane ondik e lela wangʼe ne en gima iwuoro: Babulon maduongʼ Min jochode duto kendo min gik makwero mag piny.\nNgʼato angʼata mochamo ringra kendo omadho remba nigi ngima mochwere, kendo abiro chiere chiengʼ giko piny.\nDonge en fundi bao-cha ma wuod Maria kendo ma owetene gin Jakobo gi Josef kod Judas gi Simon? Nyiminene donge nikodwa ka?” Kamano negichwanyore kode.\n Kar chakruok Nyasaye nochweyo polo gi piny. Koro piny ne onge kido kendo ne onge gimoro amora e iye. Mudho mandiwa noimo ataro mangʼongo kendo Roho mar Nyasaye ne wuotho ewi atarono. Eka Nyasaye nowacho niya, “Ler mondo obedie,” mi ler nobetie. Nyasaye noneno ni ler ber, kendo ne opogo ler kuom mudho. Nyasaye noluongo ler ni “odiechiengʼ” kendo mudho noluongo ni “otieno.” Piny noyuso, kendo noru ma en chiengʼ mokwongo. Eka Nyasaye nowacho niya, “Gima pogo pi mondo obedie mondo opog pi gi pige.” Omiyo Nyasaye noketo gima pogo pi mamalo gi pi ma piny. Kendo nobedo kamano.\nNe ok aneno kata achiel kuom joote mamoko, makmana Jakobo ma owadgi Ruoth.\nEka Jehova Nyasaye nochweyo dhano gi lowo kendo nokudho muya mar ngima ei ume, mi dhano nobedo mangima.\n Yesu nodwoke kawacho niya, “Awachoni adier, ni onge ngʼama nyalo neno pinyruoth Nyasaye ka ok onywole nywol manyien.” Nikodemo nopenje niya, “Ere kaka inyalo nywol ngʼato kosebedo ngʼama duongʼ? Adier, bende dochak odog ei min mare mi chak nywole kendo!” Yesu nodwoke niya, “Awachoni adier ni onge ngʼama nyalo donjo e pinyruoth Nyasaye ka ok onywole gi pi kod Roho Maler.\nTemuru matek mondo udag gi ji duto gi kwe, kendo mondo ngimau obed maler, nikech ka ngʼato onge gi ngima maler to ok none Ruoth.\nDhakono mane ineno en e dala maduongʼ man-gi loch kuom ruodhi mag piny.”\nJehova Nyasaye en jalweny; Jehova Nyasaye e nyinge.\n“Ngʼeyo tiend wachni dwaro paro matut man-gi rieko. Wiye abiriyogo gin gode abiriyo ma dhakono obetie.\nNyithinda mahero, awinjo rem mana ka dhako mamuoch kayo, ka agombo mondo Kristo onywol eiu.\nEka achiel kuom malaike abiriyo mane nigi tewni abiriyo nobiro ira, mowachona niya; “Bi mondo anyisi kum mar jachode maduongʼ mobet ewi pige mangʼeny.\n “Ka owadu ochwanyi to dhi kendo inyise kethone, mana e kindu kode ji ariyo. Ka ochikoni ite mowinjo to mano iseloso kindi gi owaduno. To ka otamore winji to kaw ngʼato achiel kata ji ariyo idhi iwuogo kode, mondo, wach moro mantie e kind ji nyaka ngʼere malongʼo ka nitiere joneno ariyo kata adek. Kodagi winjogi, to nyis kanisa wachno; to kodagi winjo nyaka kanisa, to kawe kaka dikaw ngʼat ma japiny kata jasol osuru. “Awachonu adier ni gimoro amora mutweyo e piny-ka notwe e polo bende, kendo gimoro amora mugonyo e piny-ka nogony e polo bende.\n To Nyasaye noketo gik moko duto e bwo tiende, kendo nomiyo obedo wi kanisa; ma en ringre Kristo. En e Jal mapongʼo kendo romo gik moko duto.\nNikech dichwo ewi dhako mana kaka Kristo en wi kanisa, ma en ringre to en ema en Jawarne.\nJoma oyie kuom Kristo duto ne timo gik moko gi chuny achiel kod paro achiel. Onge ngʼato kuomgi kata achiel mane okawo mwandune kaka gige owuon, to ngʼato ka ngʼato ne pogo gige duto ni nyawadgi, ka gikonyore ngʼato gi ngʼato.\nJowetena, asayou e nying Ruodhwa Yesu Kristo, mondo un duto uwinjru ngʼato gi ngʼato. Kik pogruok moro amora bedi e kindu, to beduru kuriworu maonge pogruok, ka un gi dwaro achiel kod paro achiel.\n“Ne uwinjo ka awacho niya, ‘Adhi to abiro duogo iru kendo.’ Ka dine bed ni uhera, to dine ubedo mamor ni adhi ka Wuora, nimar Wuora duongʼ moloya.\nPwodhgi gi adierani, nikech Wachni en adiera.\nAngʼeyo chandruokni kod dhierni to kata kamano in jamoko. Bende angʼeyo ayany ma joma wuondore ni jo-Yahudi yanyigo to gin mana joma lamo Satan.\nGimoro achiel mane gikwayowa mondo kik wiwa wilgo ne en ni mondo wadhi nyime gi konyo joma odhier, gima an awuon ne aikora timo.


2 Korintho 12 - Holy Bible [Luo Bible 2015] - (2Kor 12)\nOchuna ni nyaka apakra, kata obedo ni ok kony gimoro kamano. To koro abiro wuoyo kuom fweny maseneno kod weche mopondo ma Ruoth oseelona.\nAng’eyo ja-Kristo moro mane oter e polo mar adek, higni apar gang’wen mokadho. (Ok ang’eyo ka ringre ema ne oter kuno, kata ne oneno mana fweny.)\nAwacho kendo ni ang’eyo ni ng’atno noter e Paradis. (To ok ang’eyo kata gino notimore adier, kata ne en mana fweny. Nyasaye kende ema ong’eyo.)\nKuno, nowinjoe weche maling’ling’ ma ng’ato ok dihedhre hulo.\nNg’at ma kamano ema nyalo miyo apakra, to ok abi pakora nikech an awuon, to mak mana ni abiro pakora kuom nyawona\nTo ka dabed ni adwaro pakora, to ok dabedo ng’ama ofuwo, nikech dawacho mana adiera. To ok anyal pakora, nimar ok adwar ni mondo ng’ato opaka moloyo gima oseneno katimo, kata ma owinjo ka awacho.\nEmomiyo ne omiya kudho machwowo ringra, ma en jaote mar Satan, mondo omonja kik asungra, kata kik ating’ra malo nikech duong’ miwuoro mar gik mane Nyasaye ofwenyona.\nNe asayo Ruoth didek mondo ogol wachni kuoma,\nAtimora ka ng’ama ofuwo, to un ema usemiyo abedo kamano. Ne onego upwoya, nimar kata obedo ni ok an gimoro, to joote muparo ni dongogo ok oloya kata matin.\nNe anyisou ni an jaote maradier katimonu ranyisi gi honni kod tije madongodongo, ka adhil gi chandruok kod masiche.\nKoro ere yo mane kanyakla mamoko mag jo-Kristo oloyougo, mak mana ni an awuon ema ne ok akwayou mondo ukonya? Ka uneno ni mano en ketho, to ara yieuru ung’wonna kuom kethonano!\nKoro aikora mondo abi iru e limbena mar adek, to pod ok nadwar mondo ukonya, nikech ok mwanduu ema adwaro, to adwaro mana un uwegi. Nyithindo ok onego ken ni jonywolgi, to jonywol ema keno ni nyithindgi.\nAn to ayie chiworanu gi mor, katiyonu gi tekra duto. To ka an aherou ahinya kamano, koro mano dimi uhera mana matin koso?\nUng’eyo ni ne ok akwayou mondo ukonya, to pod ubiro wacho ni ne ahoyou, mi amakou gi rieko.\nTo joma ne aoro iru ne amiyo omayou gimoro koso?\nAdier, ne akwayo Tito mondo obi iru, kendo ne aore gi owadwa machielo cha. To Tito nomayou gimoro koso? Donge wan gi Tito ne wawuotho gi Roho achiel, kendo e yo achiel?\nKamoro uparo ni watemo doko joma beyo e nyimu kwandikonu wechegi duto! Ooyo, wawuoyo mana e nyim Nyasaye, ka wan kuom Kristo. Osiepena, gik moko duto mwatimo, watimo mana ni mondo wagergo chunyu.\nAluor ni ka abiro to dipo ka anwang’o ka ok uchal kaka adwaro, kendo un bende dipo ka unwang’o ni ok achal kaka udwaro! Aluor ni dhaw gi nyiego gi mirima gi ichlit gi ajara gi kuoth gi sunga kod koko nyalo betie.


Isaya 19 - Holy Bible [Luo Bible 2020] - (Isa 19)\nMa e wach mane okor kuom Misri: To neuru, Jehova Nyasaye biro piyo piyo koa e boche polo kochomo Misri. Nyiseche mopa mag Misri kirni e nyime kendo jo-Misri dhi ka rumo.\nAbiro chiwo jo-Misri e lwet jatelo mager, kendo ruoth makwiny ema nobed gi loch kuomgi.” Ruoth Nyasaye ma en Jehova Nyasaye Maratego ema owacho.\nPige mag aora biro dwono, kendo kuonde ma pi luwo biro two ma bar okak.\nKuonde ma pi luwo nodungʼ marach; bede aore mag Misri nodwon mi two. Odundu kod se biro ner,\nkaachiel gi gik moti mopidhie cham e bath aora Nael notwo ma bar okak kendo cham bende noner molal nono.\nJolupo nobed gi lit mi ywagi, to jogo duto matego golowu e aora Nael; kod joma chiko gokgi e pi nosienyre.\nJogo machweyo lewni mag tworo nobed mool kendo joma chweyo gik mabeyo chunygi nonyosre.\nJogo maloso lewni nobed gi parruok, kendo jogo mayudo misara nobed gi chuny mool.\nJotelo mag Zoan gin ji mofuwo, kendo jongʼad rieko mag Farao chiwo paro manono. Ere kaka iwacho ne Farao niya, “An achiel kuom jorieko, ma nopuonjore kuom ruodhi machon?”\nKoro ere jogi mariekgo? Koro ginyisiane mondo ingʼe gima Jehova Nyasaye Maratego chano timo ne Misri.\nJotend Zoan osebedo joma ofuwo, jodong Memfis osewuondi; kendo jotelogi osewito jo-Misri.\nJehova Nyasaye osejwangʼogi ma chunygi ool; gimiyo jo-Misri tangni e gik moko duto ma otimo, machal mana ka jakongʼo madwanyore kama ongʼokie.\nOnge gimoro amora ma Misri nyalo timo maber, bedni en jatelo kata ngʼama otelne, obed bad othith kata odundu.\nE kindeno jo-Misri nochal mana ka mon. Gibiro kirni ka luoro omakogi ka gineno kum maa e lwet Jehova Nyasaye Maratego.\nPiny Juda nomi luoro maduongʼ omak jo-Misri. Ji duto ma nowinj nying Juda kihondko nogo, nikech gima Jehova Nyasaye Maratego osechano timonegi.\nE kindeno mier madongo abich mag Misri nowuo gi dho jo-Kanaan kendo ginikwongʼre ni ginitine Jehova Nyasaye Maratego. Achiel kuomgi noluongi ni Dala Maduongʼ mar Kethruok.\nE kindeno kendo mar misango mar Jehova Nyasaye nobedi e dier piny Misri kendo kidi mar rapar mar Jehova Nyasaye noket e tongʼne.\nObiro bedo ranyisi kendo rapar ne Jehova Nyasaye Maratego e piny Misri. Ka giywagore ne Jehova Nyasaye nikech joma sandogi, to obiro oronegi jawar kendo jakony, mi enoresgi.\nKuom mano Jehova Nyasaye noyangre maler mi jo-Misri ngʼeye, kendo e kindeno giniyie kuom Jehova Nyasaye. Gibiro lame ka gitimone misengini kod chiwo mag cham; ka gisingore ne Jehova Nyasaye kendo gichopo singruokno.\nJehova Nyasaye biro goyo Misri gi masiche, nogogi kendo bangʼe nochang-gi. Giniduogi ir Jehova Nyasaye, mi nowinj kwayogi kendo ochang-gi.\nE kindeno yo maduongʼ nobedi koa Misri nyaka Asuria. Jo-Asuria nodhi Misri kendo jo-Misri bende nodhi Asuria. Jo-Misri kod jo-Asuria nolam kaachiel.\nE kindeno Israel nobed piny mar adek ka giriwore gi Misri kod Asuria mondo gibed gweth ne piny.\nJehova Nyasaye Maratego biro gwedhogi kawacho niya, “Agwedho jo-Misri ma gin joga, jo-Asuria ma gin chwechna kod jo-Israel ma gin girkeni mara.”


Zaburi 132 - Holy Bible [Luo Bible 2020] - (Zab 132)\nWer ma ji wero kadhi e hekalu. Parie Daudi, yaye Jehova Nyasaye, parie Daudi gi chandruok duto moseneno.\nNe okwongʼore kane osingore ne Jehova Nyasaye, kendo ne okwongʼore ne Nyasaye Maratego mar Jakobo kama:\n“Ok anadonji e oda, kata dhi e kitandana,\nOk anayie nindo tera, kata ayula wangʼ lo wengena,\nkapok aloso ne Jehova Nyasaye kare, kapok ayudo ne Nyasaye Maratego mar Jakobo kar dak.”\nNe wawinjo wachno Efratha, ee, ne wayude e puothe mag Jaar:\n“Wadhiuru kare modakie; wadhiuru mondo walame e nyim kom duongʼne, ka wawacho niya,\n‘Aa malo, yaye Jehova Nyasaye, aa malo ibi kari mar yweyo, in kaachiel gi Sandug Muma ma en kido mar tekoni.\nMad jodolo magi rwakre gi tim makare, kendo mad jogi maler wer gi mor.’ ”\nNikech Daudi jatichni, kik idagi ngʼati miseyiero.\nJehova Nyasaye nokwongʼore kendo osingore ne Daudi, kendo ne en kwongʼruok ma ok enoloki ngangʼ; nokwongʼorene niya, “Abiro keto achiel kuom kothi e lochni,\nka yawuoti orito singruokna kod chike ma apuonjogi, eka yawuotgi nobedi, e lochni nyaka chiengʼ kendo nyaka chiengʼ.”\nNimar Jehova Nyasaye oseyiero Sayun, osehere kaka kar dakne, osewacho ni,\nMa e kar yweyona mochwere manyaka chiengʼ, kae ema abiro betie kom lochna, nimar asehere,\nabiro gwedhe gi gik moko mogundho, kendo joge modhier abiro romo gi chiemo.\nAbiro rwako jodolo mage gi warruok kendo jomaler modak e iye biro siko ka wero wende mor.\n“Ka eni ema abiro miyo tung moro donge ne Daudi kendo abiro chungo taya ne ngʼata mowir.\nAbiro bako wasike gi wichkuot, to en osimbo manie wiye biro medo rieny.”


To ne le duto mag piny kod winy duto mafuyo e kor polo kod gik moko duto mawuotho e piny, gimoro amora mangima; amiyo lum duto mondo obed chiembgi.” Kendo nobedo kamano.\nKata mana nyamnaha manie kor polo ongʼeyo kindene moketne, kendo akuch odugla, opija gi ongo-wangʼ bende ongʼeyo ndalo mar dargi. To joga ok ongʼeyo dwach Jehova Nyasaye.\nmapuonjowa gik mathoth moloyo kaka opuonjo le manie piny kendo mamiyo wabedo mariek moloyo winy mafuyo e kor polo?’\nKendo ji duto biro neno warruok mar Nyasaye.’ ”\nNgʼat makare chiwo kony ne gik ma jambe dwaro, to timbe mag ngʼwono mag ngʼat marach gin mana gero.\n Kuom mano, Jehova Nyasaye nokawo lowo ma ochweyogo le mae thim kod winy duto mafuyo e kor polo. Eka nokelogi ne Adam mondo ochakgi nying kendo nying mane Adam omiyo gik mangimago ema nobedo nying-gi. Omiyo Adam nochako jamni duto nying, gi winy manie kor polo kod le duto manie thim. Kata kamano Adam ne onge gi jakony mowinjore kode.\n Luoro kod kihondko nomak le duto manie piny kod winy ma huyo e kor polo, gik moko duto mamol e lowo kod rech duto modak e nam nikech ochiwgi duto e lwetu. Gimoro amora mangima kendo wuotho nobed chiembu. Mana kaka asemiyou alode, koro amiyou gik moko duto.”\n Kendo Nyasaye nowacho niya, “Piny mondo onywol gik mangima kaka kitgi obet: Jamni, kod gik moko duto mamol e lowo, kod le mag bungu, mana kaka kit moro ka moro obet.” Kendo nobet kamano. Nyasaye noloso le mag bungu kaka kitgi obet; jamni kaka kitgi obet kendo gi gik mamol e lowo kaka kitgi obet. Nyasaye noneno ni mano ber. Eka Nyasaye nowacho niya, “We wachwe dhano e kido machal kodwa kendo gibed gi teko ewi rech mae nam kendo gi winy mae kor polo, ewi jamni, ewi piny duto kendo ewi chwech duto mawuotho ewi lowo.” Kuom mano Nyasaye nochweyo dhano e kite owuon, e kit Nyasaye nochweye; nochweyogi dichwo gi dhako. Nyasaye nogwedhogi mi owachonegi niya, “Nywolreuru kendo kwanu omedre; pongʼuru piny kendo urite. Beduru gi teko ewi rech ma e nam kod winy mae kor polo kendo ewi gik mangima duto mawuotho ewi lowo.”\n Isekete jatelo ewi tich lweti duto; iseketo gik moko duto e bwo tiende: Jamni gi kweth duto kod le mager mag bungu, Winy duto mafuyo e kor polo, kod rech manie nam, gi le duto mamol kaluwo yore manie nembe iketo e bwo lochne. Yaye Jehova Nyasaye, ma Ruodhwa, mano kaka nyingi nigi duongʼ e piny duto!\n “To penj kata mana le kendo gibiro puonji, kata winy manie kor polo, to gibiro nyisi; kata wuo gi piny, to obiro puonji, kata inyalo yiene rech manie i nam mondo gipuonji. Mane kuom gigi duto mokia ni lwet Jehova Nyasaye ema osetimo ma? Ngima gimoro amora mochwe ni e lwete kaachiel gi much dhano duto.\n Ondiek nodag kaachiel gi nyirombe, kwach nonind kaachiel gi diel, nyaroya kod sibuor nokwa kaachiel, kendo nyathi matin nokwagi. Dhiangʼ gi ondiek nokwa kaachiel, kendo nyithindgi nonind kanyakla, kendo sibuor nocham lum ka rwath. Nyathi madhoth notug machiegni gi dho bur thuond rachier, kendo rawera noso lwete e bur thuond fu. Ok ginihiny kata ketho gimoro e godena duto maler, nimar rieko mar Jehova Nyasaye nopongʼ piny, mana ka pi mopongʼo nam.\n Bende ne achako aparo niya, “Nyasaye temo dhano mondo gine ni gichalo gi le. Giko mar dhano gi le en ni gimoro achiel ochomogi duto machalre. Kaka achiel tho e kaka machielo bende. Giduto giyweyo machalre; dhano ok winj maber maloyo le. Gik moko duto onge tiendgi. Giduto gidhi kamoro achiel; giduto gia e lowo, kendo giduto gidok e lowo. En ngʼa mongʼeyo ka chuny dhano dum dhi malo to chuny le ridore dhi e lowo?”\n Pakuru Jehova Nyasaye gie piny, un gik madongo mag nam kod kude matut duto mag ataro, kaachiel gi mil polo gi pe gi theluji gi boche, kod yembe maringo matek mawinjo wachne; kod un gode gi thuche gi yiende manyago olembe gi yiende mag sida duto; kod le mager gi jamni duto gi le matindo gi winy mafuyo, kod ruodhi mag piny gi ogendini duto; kod un jotelo gi joloch duto mag piny, kod un yawuowi matindo gi nyiri matindo, gi jodongo kod nyithindo.


-Video] Media Uji Nyali Trans 7 Mojokerto Streaming Online May 2016\nContact US\tMedia Uji Nyali Trans 7 Mojokerto\nBelow are videos for media uji nyali trans 7 mojokerto. You can watch the video related to media uji nyali trans 7 mojokerto by hitting the Watch Video link on each video.\nMedia Uji Nyali Trans 7 Mojokerto Results\nKeywords by Visitorsadnan dreni solapur and different samaj community behan bani sautan New Odia Filim Adio Premre Premre Cn toket gede sasha alexa video pamela safitri mandi pementasan dalang cilik ngawi sapna haryanvi dh vedio song mare gam ka pani lahbiba mi 2m video of making thermacol balls video marean revera lucu maxxfiber apk st joseph school poonamallee results 2015 bangkai pesawat di bandara sultan hasanudin entrancement uk stream dukalu yadav jas geet jammu di pahari narendra chanchal Newest Update : Star Trek Beyond → Teenage Mutant Ninja Turtles: Out of the Shadows → Genius → The Infiltrator → Ice Age: Collision Course → Popstar: Never Stop Never Stopping → The Purge: Election Year → Sausage Party → Men Go to Battle → Urge → Ghostbusters → USS Indianapolis: Men of Courage → Amateur Night → Microbe and Gasoline → Tickled → Swiss Army Man → Yoga Hosers → The Woods → Queen of Katwe → Nerve → Billy Lynn's Long Halftime Walk → Hell or High Water → Into the Forest → Indignation → The Light Between Oceans → Don't Breathe → Incarnate → The BFG → Little Men → Assassin's Creed → The Accountant → Inferno → Weiner → The Shallows → Search Party → Puerto Ricans in Paris → No Stranger Than Love → Teenage Mutant Ninja Turtles: Out of the Shadows → Kubo and the Two Strings → Hunt for the Wilderpeople → Bad Moms → The Duel → Southside with You → Tulip Fever → The Nice Guys → Andron - The Black Labyrinth → Copyright © 2016 Streaming Videos Free Sitemap


Bible in one year - Luo Bible 2020 - January 11\n1. Koro Jehova Nyasaye notimo ngʼwono ne Sara kaka nosewacho kendo Jehova Nyasaye nochopo kare singruok mane osenyiso Sara.\n2. Sara nomako ich kendo nonywolone Ibrahim wuowi ka Ibrahim hike oniangʼ, mana e kinde mane Nyasaye osingore.\n3. Ibrahim nochako wuowi mane Sara onywolone ni Isaka.\n4. Kane wuode Isaka nigi ndalo aboro, Ibrahim notere nyangu kaka Nyasaye nochike.\n5. Ibrahim ne ja-higni mia achiel kane onywol Isaka wuode.\n6. Sara nowacho niya, “Nyasaye osekelona mor kendo ji duto mowinjo ma biro bedo mamor koda.”\n7. Kendo nomedo wacho niya, “Ngʼama dine nyis Ibrahim ni Sara didhodh nyathi? To koro asenywolone wuowi ka en ngʼama oti.”\n8. Nyathino nodongo kendo nowe dhoth, kendo chiengʼ mane Isaka oweyoe dhoth Ibrahim notimo nyasi maduongʼ.\n9. Chiengʼ moro Sara noneno ka Ishmael mane Hagar nyar Misri onywolo ne Ibrahim ka jotugo gi Isaka kendo jare.\n10. Omiyo Sara nowacho ne Ibrahim niya, “Riemb dhako ma misumbani kod wuode, nimar wuod dhako ma misumbani ok nobed jacham girkeni kaachiel gi wuoda Isaka.”\n11. Gino nochwanyo Ibrahim ahinya nikech wachno neni kuom wuode.\n12. To Nyasaye nowacho ne Ibrahim niya, “Kik chunyi bed gi chwanyruok nikech wuodi Ishmael kod jatichni madhako, Hagar. Winj gimoro amora ma Sara jaodi wachoni; nikech kuom wuodi Isaka ema kothi duto nowuogie.\n13. Abiro miyo wuod jatichni madhako bed oganda maduongʼ nikech en bende en rembi.”\n14. Kinyne gokinyi mangʼich Ibrahim nokawo chiemo kod puga mar pi kendo nomiyo Hagar. Noketonegi e goke kendo ogole odhi gi wuode. Hagar nowuok modhi kendo nobayo abaya e thim mar Bersheba.\n15. Ka pi mane ni e puga norumo, noketo nyathi e tiend bungu.\n16. Eka nowuotho odhi nyime kama dirom fut adek kendo nobedo piny kanyo, mi nowacho e chunye niya, “Ok anyal rango nyathi katho.” Kendo kane obet machiegni kanyo, nyathi nochako ywak.\n17. Nyasaye nowinjo nyathi kaywak kendo malaika mar Nyasaye noluongo Hagar gie polo kendo owachone niya, “Angʼo marach, Hagar? Kik iluor; Nyasaye osewinjo nyathi kaywak kama onindeno.\n18. Kaw nyathi kendo itingʼe, nikech anami nyikwaye obed oganda maduongʼ.”\n19. Eka Nyasaye noyawo wengene kendo oneno soko mar pi. Kuom mano nodhi mopongʼo puga gi pi kendo nomiyo nyathi omodho.\n20. Nyasaye ne ni kod wuowino kane odongo kendo nodak e thim mobedo jadwar molony.\n21. Kane odak e thim mar Paran, min mare noyudone nyako mokendo koa e piny Misri.\n22. E kindeno Abimelek kod Fikol jatend jolweny mar Abimelek nowacho ne Ibrahim niya, “Nyasaye ni kodi e gimoro amora mitimo.\n23. Koro kwongʼrina e nyim Nyasaye kawuono ni ok nitimna gimoro marach kata ne nyithinda kata ne nyikwaya. Emomiyo koro timna ngʼwono kaachiel gi pinyni ma intie kaka jadak mana kaka an bende ne atimoni maber.”\n24. Ibrahim nodwoke niya, “Asingora ni anatim kamano.”\n25. Ibrahim nonyiso Abimelek chandruok mar soko mar pi ma jotich Abimelek nomaye githuon.\n26. To Abimelek nowacho niya, “Ok angʼeyo ngʼama osetimo mae. Ne ok inyisa, ma kawuono ema akwongo winje.”\n27. Kuom mano Ibrahim nokelo rombe kod dhok mi omiyogi Abimelek, kendo ji ariyogi notimo singruok.\n28. Ibrahim nowalo rombe ma sibini abiriyo mag kwethge,\n29. kendo Abimelek nopenjo Ibrahim niya, “Ere tiend rombe ma sibini abiriyo ma isewalogi?”\n30. Ibrahim nodwoke niya, “Kaw nyirombe abiriyogi kaka ranyisi ni nakunyo sokoni.”\n31. Mano emomiyo kanyo iluongo ni Bersheba nikech ji ariyogo notimo singruok kanyo.\n32. Bangʼ ka winjruok nosetim Bersheba, Abimelek kod Fikol ma jatend jolwenje nodok e piny jo-Filistia.\n33. Ibrahim nopidho yien moro Bersheba, kendo kanyo noluongo nying Jehova Nyasaye, Nyasaye manyaka chiengʼ.\n34. Kendo Ibrahim nodak e piny jo-Filistia kuom kinde mangʼeny.\n1. Bangʼ kinde moko Nyasaye notemo Ibrahim. Noluonge niya, “Ibrahim!” Eka nodwoke niya, “Eri an ka.”\n2. Eka Nyasaye nowacho niya, “Kaw wuodi, wuodi ma miderma Isaka, kendo mi ihero mondo idhigo e gwengʼ mar Moria. Chiwe kanyo kaka misango miwangʼo pep ewi got moro ma abiro nyisi.”\n3. Kinyne gokinyi mangʼich Ibrahim noa malo kendo noiko pundane ne wuoth. Nodhi kod jotijene ariyo kaachiel gi Isaka wuode. Kane osengʼado yien moromo tiyogo e misango miwangʼo pep, nochako wuoth madhi kamane Nyasaye osenyise.\n4. E odiechiengʼ mar adek Ibrahim notingʼo wangʼe moneno kanyo gi kuma bor.\n5. Nowacho ne jotije niya, “Dongʼuru kae gi punda ka an kod Isaka wadhi kucha. Wadhi lemo kendo eka wabiro duogo iru.”\n6. Ibrahim nokawo yien mar misango miwangʼo pep kendo nomiyo Isaka, to en owuon notingʼo mach kod pala ka ji ariyogo ne wuotho.\n7. Isaka notingʼo dwonde mopenjo wuon-gi Ibrahim niya, “Wuora?” Ibrahim nodwoke niya, “En angʼo wuoda?” Eka Isaka nopenje niya, “Mach kod yien nikae, to ere nyaim mar misango miwangʼo pep?”\n8. Ibrahim nodwoke niya, “Wuoda, Nyasaye owuon ema biro chiwo nyaim mar misango miwangʼo pep.” Bangʼ mano negidhi nyime giwuodhgi kanyakla.\n9. Kane gichopo kumane Nyasaye osenyiso Ibrahim, Ibrahim nogero kendo mar misango kanyo kendo nopango yien e wiye motweyo Isaka wuode kendo nopiele ewi kendo mar misango, ewi yien.\n10. Eka notero lwete kendo okawo pala mondo oneg-go wuode.\n11. To malaika mar Jehova Nyasaye noluonge gie polo niya, “Ibrahim! Ibrahim!” Eka nodwoke niya, “Eri an ka.”\n12. Malaika nowachone niya, “Kik iket lweti kuom wuodi, kendo kik itimne gimoro amora. Koro asengʼeyo ni iluoro Nyasaye, nikech ok isetama e wuodi ma miderma.”\n13. Ibrahim notingʼo wangʼe mopo koneno im komoko gitungene e bungu. Nodhi mokawo im kendo ochiwo kaka misango miwangʼo pep kar wuode.\n14. Omiyo Ibrahim nochako kanyo ni Jehova Nyasaye ma Jachiwo kendo nyaka chil kawuono iwacho niya, “E God Jehova Nyasaye ema nochiwe.”\n15. Malaika mar Jehova Nyasaye nochako luongo Ibrahim gie polo,\n16. mi Jehova Nyasaye owacho niya, “Akwongʼora gi nyinga awuon, ni nikech isetimona ma kendo ok isetama e wuodi ma miderma,\n17. abiro gwedhi adier kendo anami nyikwayi bed mangʼeny ka sulwe mae polo kendo ka kuoyo manie dho nam. Nyikwayi nokaw mier mag jowasikgi mondo obed margi,\n18. kendo ogendini duto manie piny nogwedhi kokalo e kothi, nikech isewinjo wachna.”\n19. Eka Ibrahim nodok ir jotije, kendo giduto negiwuok ka gidok Bersheba. Kendo Ibrahim nodak Bersheba.\n20. Bangʼ kinde moko, Ibrahim noyudo wach niya, “Milka bende koro osenywolone owadu Nahor yawuowi ma gin:\n21. Uz wuowi makayo, Buz owadgi, Kemuel (wuon Aram),\n22. Kesed, Hazo, Pildash, Jidlaf kod Bethuel.”\n23. Bethuel nonywolo Rebeka. Yawuowi aborogo ema Milka nonywolone Nahor owadgi Ibrahim.\n24. Jatichne ma nyako ma nyinge Reuma bende nonywolone yawuowi, ma gin: Teba, Gaham, Tahash kod Maaka.\n6. Chur ma achurgo ojonya otieno duto abudo kitandana gi ywak, kendo pi wangʼa olwoko piendena.\n7. Wengena ool nikech lit ma an-go; ok ginen maber nikech wasika duto.\n8. Ayiuru buta, un duto ji matimo richo, nikech Jehova Nyasaye osewinjo ywakna.\n9. Jehova Nyasaye osewinjo ywak mar kwayo kech; Jehova Nyasaye orwako lamo mara.\n10. Wasika duto wigi biro kuot kendo gibiro hum nono; gibiro dok chien apoya nono gi wichkuot.\n5. Gen kuom Jehova Nyasaye gi chunyi duto, kendo kik igen kuom ngʼeyoni iwuon;\n6. ket yoreni duto kuome eka nomi yoregi oriere tir.\n18. Kane Yesu oneno oganda maduongʼ kolwore, nogolo chik mondo gingʼad nam gidhi loka nam komachielo.\n19. Eka japuonj chik nobiro ire mowachone niya, “Japuonj, abiro luwi kamoro amora midhiye.”\n20. To Yesu nodwoke niya, “Bwe nigi buchegi kendo winy mafuyo e kor yamo nigi utegi, to Wuod Dhano onge gi kamoro amora monyalo kete wiye.”\n21. Japuonjrene machielo nowachone niya, “Ruoth, yiena adhi ayik wuonwa mondi.”\n22. To Yesu nowachone niya, “In luwa, kendo we joma otho oik jogegi motho gin giwegi.”\n23. Eka nodonjo ei yie kendo jopuonjrene noluwe.\n24. To apoya nono, ahiti mangʼongo notugore e nam, mi apaka nochako tago yie koni gi koni. To Yesu noyudo nindo otero.\n25. Jopuonjre nodhi ire mochiewe, kagiwachone niya, “Ruoth, reswa! Wadhi nimo!”\n26. Nodwokogi niya, “Angʼo momiyo uluor kamano, yaye un joma nigi yie matin?” Eka Yesu nochiewo mokwero yembe gi apaka, mi nam nolingʼ thi.\n27. Jogo nohum nono, kendo negipenjore niya, “Ma en ngʼat manade? Kata mana yembe gi apaka bende winje!”\n28. Kane ochopo loka komachielo e gwengʼ mar Gadarena, chwo ariyo mane nigi jochiende nowuokne e gunda mar liete moromo kode. Ne giger ahinya maonge ngʼama ne nyalo kalo kanyo.\n29. Ne gikok matek niya, “Idwaro angʼo irwa ka, Wuod Nyasaye? Dibed ni isebiro ka mondo isandwa ka ndalo moketi pok ochopo?”\n30. To mochwalore matin koa kama negintie, kweth maduongʼ mar anguro moko ne kwayo.\n31. Jochiendego nosayo Yesu kawacho niya, “Kigolowa kuom ji ariyogi to orwa wadonji ei kweth mag anguro.”\n32. Nowachonegi niya, “Dhiuru!” Omiyo jochiendego nowuok kuom ji ariyogo mi gidonjo ei angurogo, kendo kweth duto kar rombgi noringo matek koluwo aridiridi mochomo nam mi giduto ne githo ei pi.\n33. Joma ne rito angurogo noringo oa mine gidhi e dala mi ginyiso ji gima notimoreno, kaachiel gi gima noyudo osetimore ne joma ne nigi jochiende.\n34. Eka ji duto manodak e dalano nowuok oko mondo girom gi Yesu. To kane ginene, negiywagorene mondo oa e gwengʼ-gi.


Rumi 1 - Holy Bible [Luo Bible 2020] - (Rum 1)\nAn Paulo, misumba Yesu Kristo, mane oluongi mondo obed jaote, kendo nowala mondo ayal Injili mar Nyasaye.\nInjilini nosingo chon gi dho jonabi e Muma Maler;\nkowuoyo kuom Wuode, ma en Yesu Kristo Ruodhwa ma en nyakwar Daudi kuom ringruok.\nTo kuom Roho Maler nonyis ratiro ni en Wuod Nyasaye, nikech teko mane ochierego koa kuom joma otho, ma en Yesu Kristo Ruodhwa.\nKuome kendo e nyinge ema waseyudoe ngʼwono gi teko mar bedo joote, mondo wami ogendini duto oyie kuome kendo oluore.\nTo un bende un e kanyakla achiel gi jogo moseluongi mondo ubed jo-Yesu Kristo.\nMokwongo, adwokone Nyasacha erokamano, kuom Yesu Kristo nikech un duto, nimar yie maru landore e pinje duto.\nNyasaye ma atiyone gi chunya duto, ka alando Injili mar Wuode, en janenona kaka asiko aparou e lamona kinde duto\nkendo alamo ni ka Nyasaye oyie to mondo ayud thuolo mar biro iru.\nAgombo nenou ahinya mondo apognue mich moko mag chuny mondo ategugo,\ntiende ni, mondo un kod an wajiwre ngʼato gi ngʼato e yie marwa, ka ajiwou to un bende ujiwa.\nJowetena, ok adwar ni ubed kukia, ni asedwaro kuom ndalo mathoth mondo abi iru, to timo kamano osetama nyaka kawuononi, mondo an bende ati tich maber e dieru mana kaka asetimo e dier joma ok jo-Yahudi.\nAn jagop jo-Yunani gi joma ok jo-Yunani, kendo mar joma riek kod joma ofuwo.\nMano emomiyo aketo chunya ni nyaka un bende ayalnu Injili, un ma un Rumi.\nNikech kuom Injilino ema Nyasaye ketoe dhano kare kuom yie kende ma ok omedie gimoro machielo, mana kaka ondiki niya, “Ngʼat makare nobed mangima kuom yie.”\nNikech gima dhano nyalo ngʼeyo kuom Nyasaye oyangorenigi maler, nikech Nyasaye oseelenigi.\nKata obedo ni negiwacho ni giriek, to negibedo joma ofuwo,\nkendo negiloko duongʼ mar Nyasaye ma ok tho e kido machalo gi dhano matho, gi winy, gi le gi gik mamol.\nMano emomiyo Nyasaye nojwangʼogi e paro modwanyore ma chunygi ne gombo timo, ka giketho dendgi gi kit chode duto e kindgi ngʼato gi ngʼato.\nNegiloko adiera mar Nyasaye odoko miriambo kendo negilamo ka gitiyo ni gik mochwe kar tiyo ni Nyasaye ma Jachwech, mipako nyaka chiengʼ Amin.\nKuom mano, Nyasaye nojwangʼogi moweyogi e gombo maricho makelo wichkuot. Mondegi noweyo riwore gi chwogi e yo mowinjore, to negichako riwore gi mon wetegi.\nChwo bende noluwo mana yo machalre; kar riwruok gi mon e yo mowinjore, to dendgi noowore gi gombo chwo wetegi. Chwo notimo timbe dwanyruok gi chwo wetegi, kendo timgino nomiyo giyudo kum e dendgi giwegi mowinjore gi kethogino.\nTo bende, kaka negiparo ni ngʼeyo Nyasaye ok lich, Nyasaye nojwangʼogi mondo gidhi adhiya nyime ka pachgi obam, mondo gitim, gik ma ok onego otim.\nGipongʼ gi kit timbe mamono duto, gi richo, gi wuoro kod timbe mobam. Bende gipongʼ gi ich lit, gi nek, gi dhawo, gi wuond kod himruok. Gin jokuoth,\njoma ketho nying ji, joma ochayo Nyasaye, jokwinyo, joma wigi tek, kendo josunga, jogo mapile fwenyo yore manyien mag timo richo; kendo ok giwinj jonywolgi;\ngionge paro, gionge yie, gionge hera, kendo gionge kech.\nKata obedo ni gingʼeyo chik makare mar Nyasaye ni joma timo gik ma kamago owinjore gi tho, to gidhiyo adhiya nyime gi timogi, kendo bende gipwoyo joma timogi.


Chakruok 27 - Holy Bible [Luo Bible 2020] - (Chak 27)\nKane Isaka oseti kendo wengene noseimore makoro ok nyal neno, noluongo Esau wuode makayo kendo owachone niya, “Wuoda.” Eka Esau nodwoke niya, “An ka.”\nIsaka nowacho niya, “Koro asedoko moti kendo ok angʼeyo ndalo thona.\nOmiyo koro sani kaw gigi mag lweny kaka atungʼ kod asere kendo idhi e thim ikelna ring le.\nTedna ringʼo mamit mana kaka ahero cha kendo ikelna mondo acham mondo mi amiyi gwethna kapok atho.”\nTo Rebeka nochiko ite ka Isaka wuoyo gi wuode Esau. Kane Esau osewuok odhi e thim mondo odhi oneg le kendo okel,\nRebeka nowacho ne Jakobo wuode niya, “Nawinjo ka wuonu wacho ni owadu Esau niya,\n‘Kelna ring le kendo ilosna mamit mondo acham mondo agwedhi e nyim Jehova Nyasaye kapok atho.’\nKoro wuoda chik iti malongʼo kendo tim gima awachoni.\nDhiyo e kweth mag jamni kendo ikelna nyidiek ariyo mopugno, mondo mi atedne wuonu ringʼo mamit kaka ohero-cha.\nBangʼ mano iterne wuonu mondo ocham bangʼe ogwedhi kapok otho.”\nJakobo nowacho ne Rebeka min mare niya, “Esau omera en ngʼat ma rayier an to an gi del mapoth\nDatim nangʼo ka diponi wuora omula? Donge abiro nenora ngʼama wuonde kendo biro kelona kwongʼ kar gweth.”\nMin Jakobo nonyise niya, “Wuoda, we mondo kwongʼno omaka, in to tim mana gima awacho; dhiyo kendo ikelnagi.”\nOmiyo Jakobo nodhi mokelo nyidiek mopugno ne min mare kendo noloso chiemo mamit mana kaka wuon-gi ohero.\nEka Rebeka nokawo lewni mabeyo mag Esau wuode maduongʼ mane oyudo en-go e ot kendo ne orwako ne Jakobo wuode matin.\nKendo Rebeka nokawo piende diego moumogo bede Jakobo kod ngʼute kuonde maonge yier.\nEka nomiyo Jakobo wuode chiemo molos mamit kod kuon mane osetedo.\nJakobo nodhi ir wuon mare kendo owachone niya, “Wuora.” Eka Isaka nopenje niya, “Wuoda, to in ngʼa?”\nJakobo nodwoko wuon mare niya, “An Esau wuodi makayo. Asetimo kaka ne inyisa. Yie ia malo ibed piny kendo icham ring le ma akeloni mondo mi igwedha.”\nIsaka nopenje niya, “To ne iyude piyo nade wuoda?” Nodwoke niya, “Jehova Nyasaye ma Nyasaye nogwedha.”\nEka Isaka nowacho ne Jakobo niya, “Sud machiegni mondo mi amuli, wuoda, mondo mi angʼe adier ka in wuoda Esau koso.”\nJakobo nobedo machiegni gi wuon mare Isaka, mano mule kendo owachone niya, “Dwol to mar Jakobo, to lwedo to gin lwet Esau.”\nIsaka ne ok nyal fwenye nikech lwetene ne rayier ka mag Esau owadgi, kuom mano nogwedhe.\n“Bende in wuoda ma Esau adier?” Isaka nopenje. Eka Jakobo nodwoke ni, “Ee en an.”\nEka nowacho niya, “Wuoda, koro kelna ring le mondo acham, mondo mi agwedhi.” Jakobo nokelone ringʼo mi ochamo bende nokelone divai mi omadho.\nEka Isaka wuon mare nowachone niya, “Bi ka wuoda mondo inyodha.”\nKuom mano nodhi ire ma onyodhe. Kane Isaka owinjo tik lepe, nogwedhe kendo owachone niya, “Ee, tik mar wuoda dungʼ mamit machalo gi tik mar puodho, ma Jehova Nyasaye osegwedho.\nMad Nyasaye miyi koth moa e polo kod piny ma omewo kod cham mogundho, kod divai manyien.\nMad oganda duto bed jotichni kendo ji duto omiyi duongʼ. Bed ruoth ewi oweteni duto kendo mad yawuot minu omiyi duongʼ. Ngʼato angʼata mokwedi mondo okwede kendo ngʼato angʼata mogwedhi nogwedhi.”\nBangʼ ka Isaka nosetieko gwedho Jakobo kendo Jakobo ne pok odhi mabor, to gikanyono Esau nochopo koa dwar.\nEn bende noloso chiemo mamit kendo nokelo ne wuon mare. Eka Esau nowacho ne wuon mare niya, “Wuora, aa malo ibed piny mondo mi icham ringʼo malosoni kendo igwedha.”\nIsaka wuon-gi nopenjo niya, “In ngʼa?” Nodwoke niya, “An Esau, wuodi makayo.”\nIsaka nobwok matek ahinya kendo owacho niya, “To kara macha ne en ngʼa, mane onego le kendo okelona? Nende achamo ringʼono kapok ibiro kendo agwedhe; kendo kuom adier asegwedhe.”\nKane Esau owinjo weche wuon mare, noywak malit ka en-gi mirima mager kowachone wuon mare niya, “Wuora, gwedha an bende!”\nTo nowachone niya, “Owadu nobiro mowuonda mi okawo gwethni.”\nEsau nowacho niya, “Kara ma emomiyo nochake ni Jakobo? Osewuonda koro nyadiriyo: Nokawo duongʼ mar nywolna kendo koro okawo gwethna!” Eka Esau nopenjo wuon mare niya, “Bende gweth moro didongʼna?”\nIsaka nodwoko Esau niya, “Asekete ruodhi kendo wedene duto aseketo obed jotichne bende asegwedhe gi cham kod divai. Koro ere gima anyalo timoni wuoda?”\nEsau nowacho ne wuon mare niya, “In mana kod gweth achiel kende wuora? Yie igwedha an bende!” Eka Esau noywak matek gi dwol maduongʼ.\nWuon mare Isaka nodwoke niya, “Inidag e piny maonge mwandu, kendo motwo ma ok yud koth.\nLigangla ema nomiyi chiemo kendo inibed jatij owadu. To ka iyudo loch to iningʼanyne, kendo nia e bwo lochne.”\nEsau nomako sadha gi Jakobo nikech gweth mane wuon-gi osemiyo Jakobo. Nowacho e chunye niya, “ndalo mag tho wuora chiegni, bangʼe abiro nego Jakobo owadwa.”\nKane Rebeka onyisi gima Esau wuode makayo paro timo, noluongo Jakobo wuode ma chogo kendo owachone niya, “Esau owadu nigi paro mar negi.”\nKoro wuoda, tim gima awachoni: Ring idhi Haran ir Laban owadwa.\nDak kode kuno mondi nyaka mirimb owadu dog chien.\nKa mirimb owadu oserumo kuomi kendo wiye osewil gi gima ne itimone, to abiro oroni wach mondo iduog ia kuno. Ere gima omiyo yawuota ariyo ditho odiechiengʼ achiel?\nEka Rebeka nowacho ne Isaka niya, “ajok gi ngima nikech nyi jo-Hiti-gi. Ka Jakobo bende nyalo kawo dhako mana kuom nyi jo-Hiti-gi, to owinjore atho.”


Zaburi 106 - Holy Bible [Luo Bible 2020] - (Zab 106)\nPakuru Jehova Nyasaye! Gouru erokamano ne Jehova Nyasaye, nikech ober; kendo herane osiko manyaka chiengʼ.\nEn ngʼa manyalo hulo gik madongo ma Jehova Nyasaye osetimo kata manyalo nyiso pakne duto?\nOgwedh joma osiko koluwo adiera, joma osiko katimo gima kare.\nAn bende parae, yaye Jehova Nyasaye, parae ka itimo ngʼwono ne jogi, bi ikonya ka iresogi,\nmondo an bende awinjie maber gi mwandu mimiyo jogi miyiero, mondo ayudie mor mar ogandani, kendo amiyi duongʼ kaachiel gi girkeni mari.\nWasetimo richo mana kaka kwerewa bende notimo; wasetimo marach kendo wasetimo gik mamono.\nKane kwerewa ni Misri, ne ok giparo matut kuom honni magi; bende ne wigi owil gi kechni mathoth, ne gingʼanyoni e dho nam, ma en Nam Makwar.\nKata kamano noresogi nikech nyinge, mondo omi tekone maduongʼ ongʼere.\nNokwero Nam Makwar, mi Nam Makwar notwo; kendo nomiyo gikalo kama tut mana ka gima ne giwuotho kama otwo.\nNoresogi e lwet joma ne kedo kodgi, adier, nowarogi e lwet wasigu.\nPi noimo wasikgi; ma kata achiel kuomgi ne ok otony.\nEka ne giyie gi singruok mage kendo ne gipake gi wer.\nTo ma ok wigi nowil gi gik mane osetimo kendo ne ok girite mondo ongʼadnegi rieko.\nWuoro mokalo tongʼ nomakogi e thim, kendo ne gitemo Nyasaye e piny motwo.\nOmiyo ne omiyogi gima negidwaro, to kata kamano nooronegi tuo machiyo del.\nNyiego nomakogi gi Musa e kambi, kendo gi Harun, jatich mowal ni Jehova Nyasaye.\nPiny ne oyawore mi nomwonyo Dathan; piny noiko oganda joka Abiram.\nMach nomuoch kuom joma luwogi; mach maliel mager nowangʼo joma timbegi richogo motiekogi pep.\nNegiloso nyaroya Horeb, mine gilamo kido molos gi chuma.\nNe giwilo Duongʼ margi gi kido mar rwath machamo lum.\nWigi nowil gi Nyasaye mane oresogi, Nyasaye mane osetimo gik madongo e piny Misri,\nNyasaye mane osetimo honni e piny Ham kod timbe miwuoro e dho Nam Makwar.\nEmomiyo nowacho ni nobiro tiekogi ka dine Musa, ngʼate moyiero, we chungʼ kaywagore e nyime mondo ogengʼ mirimbe kik otiekgi.\nBangʼe ne gichayo pinye ma jaber; nikech ne ok giyie singruokne ni en adier.\nNe gingʼur ei hembegi kendo ne ok gitimo gik ma Jehova Nyasaye nochikogi.\nEmomiyo ne osingorenegi kosiemogi gi lwete nine obiro miyo gipodhi e thim,\nnonyisogi ni ne obiro miyo nyikwagi podhi e kind ogendini, kendo ni ne obiro keyogi e pinje duto.\nNe giriwore kaachiel e lamo Baal mar jo-Peor, kendo negichamo misango michiwone nyiseche motho;\nomiyo ne giwangʼo i Jehova Nyasaye gi timbegi marichogo, mi masira nomakogi.\nKata kamano Finehas nochungʼ kargi kendo noywagore ne Nyasaye, mi masirano ne ok otiekogi.\nNyasaye nokwane kaka ngʼama kare nikech timneno, kendo ibiro kwane kamano nyaka tienge mabiro.\nNe giwangʼo i Jehova Nyasaye, e dho sokni mag Meriba, mi timgino nokelone Musa chandruok;\nnimar negiketho chunye mi weche maricho nowuok e dhoge.\nNe ok gitieko ogendini chutho kaka Jehova Nyasaye nosechikogi,\nto ne giriwore kodgi kendo negiluwo timbegi.\nNegilamo kido mag nyisechegi, ma bangʼe nolokorenegi obadho.\nNegichiwo yawuotgi gi nyigi kaka misango, kendo negichiwogi ne jochiende.\nNe gichwero remo maonge ketho, remb yawuotgi gi nyigi, mane gichiwo kaka misango ne kido mag nyiseche mag Kanaan, mi piny nogak nikech rembgi.\nNegidoko mogak nikech gik mane gitimo; negibedo joma odwanyore, nikech timbegigo.\nEmomiyo Jehova Nyasaye nokecho gi joge kendo chunye noa kuom girkeni mare.\nNochiwogi e lwet ogendini, mine gibet e bwo loch joma ne mon kodgi.\nWasikgi nothirogi kendo negiketogi e bwo tekogi.\nNe oresogi nyadi mangʼeny to kata kamano joge noketo chunygi ne ngʼanyo, mi richogi nochiwogi mi girumo.\nKata kamano nokechogi e chandruokgi kane owinjo ywakgi;\nnikech noparo singruok mane otimo kodgi kendo noloko chunye nikech herane maduongʼ.\nNochuno ji duto mane oketogi wasumbini mondo okechgi.\nReswa, yaye Jehova Nyasaye ma Nyasachwa, kendo chokwa igolwa e dier ogendini, mondo wadwok erokamano ne nyingi maler kendo wabed mamor kwapaki.\nPakuru Jehova Nyasaye, ma Nyasach Israel, mochwere manyaka chiengʼ. Ji duto mondo owach niya, “Amin!” Opak Jehova Nyasaye.


Download 2020 Jowo songs, Album and Mixtapes On ZAMUSICHUB\nDavido Jowo Mp3 Download Davido Jowo: Nigerian Star, Davido releases his new song called “Jowo”. “Jowo” is on his new project “A Better Time” #ABT. Download & Listen


Biblica® Ochiw Thuolo Motingʼo Loko Manyien™ Jeremia 19\n☰ Jeremia 19 ◀ ▶\n1 Ma e gima Jehova Nyasaye wacho: “Dhiyo kendo ingʼiew njage mar lowo kuom jachwe agulni. Dhi gi jodong ji moko kod jodolo 2 kendo idhi e Holo mar Ben Hinom, mantiere machiegni gi kar donjo mar Dhoranga Potshad. Go milome kanyo mar weche manyisi, 3 kendo iwach ni, ‘Winjuru wach Jehova Nyasaye, yaye ruodhi mag Juda kod jo-Jerusalem. Ma e gima Jehova Nyasaye Maratego, ma Nyasach Israel, wacho: Winjuru! Anakel masira kae mano mi it ngʼato ka ngʼato mowinjo nosakni, 4 nimar gisejwangʼa mi giseketo ka obedo mar nyiseche mamoko, gisewangʼo misengini e iye ne nyiseche ma gin kata wuonegi kata ruodhi mag Juda ne ok ongʼeyo, kendo gisepongʼo kae gi remb joma onge ketho. 5 Gisegero kuonde motingʼore gi malo ne Baal mondo giwangʼ yawuotgi e mach kaka chiwo ne Baal, gimoro mane ok achiko kata tuomo, bende ne onge e pacha. 6 Omiyo tangʼ, kinde biro, Jehova Nyasaye owacho, ma ji ok nochak oluong kae ni Tofeth kata Holo mar Ben Hinom, to noluonge ni Holo mar Nek.’\n7 “ ‘Ka eri ema nakethie chenro mag Juda kod Jerusalem. Anawe neg-gi gi ligangla e nyim wasikgi, e lwet jogo madwaro ngimagi, kendo anachiw ringregi kaka chiemo ne winy mafuyo e polo kod le manie piny. 8 Anaketh dala maduongʼni kendo mi obed gima ijaro; jogo duto makalo bute nohum nono kendo gininyiere ka gineno adhondene duto. 9 Anami gicham ringre yawuotgi kod nyigi, kendo ginichamre kendgi e kinde marach ma wasikgi ogengʼonigi ka dwaro ngimagi.’\n10 “Bangʼe initoo njageno ka jok midhigo neno, 11 kendo iwachnegi, ‘Ma e gima Jehova Nyasaye Maratego wacho: Anaketh pinyni kod dala maduongʼni mana kaka aguch jachwecho itoyo mi ok nyal los kendo. Giniyik joma otho ei Tofeth ma thuolo nobed maonge. 12 Ma e gima anatimne pinyni kod joma odak ka, Jehova Nyasaye owacho. Anami dala maduongʼni chal gi Tofeth. 13 Ute man Jerusalem kod mago mag ruodhi Juda nodwany mana machal gi ute man Tofeth, mane giwangʼoe ubani ewi tado mag udi ne gik mochwe mae kor polo kendo olo misango miolo piny ne nyiseche manono.’ ”\n14 Bangʼe Jeremia noduogo koa Tofeth, kama Jehova Nyasaye noore mondo okore wach, kendo nochungʼ e agola mar hekalu mar Jehova Nyasaye mi owachone ji duto ni, 15 “Ma e gima Jehova Nyasaye Maratego, ma Nyasach Israel, wacho: ‘Winjuru! Adhi kelone dala maduongʼni kod gwenge molwore masiche duto mane alando kuomgi, nikech ne tokgi tek ta kendo ne ok ginyal winjo wechena.’ ”


Mathayo 2 - Holy Bible [Luo Bible 2020] - (Mat 2)\nBangʼ kane osenywol Yesu e dala mar Bethlehem e piny Judea, e ndalo loch Ruoth Herode, Joma Riek moko moa yo wuok chiengʼ nobiro Jerusalem,\nmi openjo niya, “Ere jal mosenywol mondo obed ruodh jo-Yahudi? Ne waneno sulwene yo wuok chiengʼ kendo wasebiro mondo walame.”\nKane Ruoth Herode owinjo wachno, chunye nochandore, en kaachiel gi ji duto modak Jerusalem.\nKane oseluongo jodolo madongo gi jopuonj chik duto mane otelo ne ji, nopenjogi kama nowinjore nywolie Kristo, Mesia.\nNegidwoke niya, “E Bethlehem manie piny Judea, nikech janabi nondiko kama:\n“ ‘To in, Bethlehem, manie piny Juda, ok itin ngangʼ e dier jotelo mag Juda; nikech kuomi ema jatelo mabiro kwayo joga ma jo-Israel biro ae.’ ”\nEka Herode noluongo ajuokego lingʼ-lingʼ, kendo ne ononogi, mi neginyise kinde nogono mane sulwe onenore.\nNe oorogi Bethlehem, kowacho niya, “Dhiuru kendo umany nyathino maber. E sa ma uyudeno to duognauru wach mondo an bende adhi alame.”\nKane gisewinjo wach ruoth, negichako wuodhgi mi gidhi, kendo sulwe mane oyudo giseneno yo wuok chiengʼ notelonigi nyaka nochopo mi ochungʼ ewi kama ne nyathi nitie.\nKane gineno sulweno, negibedo moil.\nTo kane gichopo ei ot, negineno nyathino kod Maria min mare, kendo negikulore piny ka gilame. Bangʼe ne giyawo mwandugi kendo negimiye mich mag dhahabu, gi ubani gi mane-mane.\nTo kaka nosesiemgi e lek ni kik gidog ir Herode, negidok thurgi gi yo machielo.\nBangʼ kane gisedhi, malaika mar Ruoth nofwenyore ne Josef e lek. Nowachone niya, “Aa malo ikaw nyathi gi min mare mondo itony idhi Misri. Dag kuno nyaka aduogni wach, nikech Herode biro manyo nyathini mondo onege.”\nOmiyo noa malo gotieno mi okawo nyathi gi min mare kendo nowuok modhi Misri,\nkuma nodakie nyaka chop tho mar Herode. Kamano gima Ruoth nowacho chon gi dho janabi nochopo kare niya, “Ne aluongo wuoda ka agolo Misri.”\nKa Herode nofwenyo ni Ajuokego nosewuonde, iye nowangʼ matek, kendo nogolo chik mondo onegi nyithindo ma yawuowi duto modak Bethlehem gi mier molwore, mane hikgi ariyo kadok chien, kaluwore gi sa mane Ajuokego onyise.\nEka gima Nyasaye nomiyo janabi Jeremia owacho nochopo kare:\n“Dwol winjore Rama, en ywak gi nduru malich, Rael ywago nyithinde kendo odagi ni ok nyal hoye, nikech gisetho.”\nBangʼ ka Herode nosetho, malaika mar Ruoth nofwenyore ne Josef e lek ka en Misri kuno,\nkendo nowachone niya, “Aa malo ikaw nyathi kod min mare mondo idhi e piny Israel, nikech joma netemo kawo ngima nyathi osetho.”\nOmiyo noa malo, mokawo nyathi gi min mare, kendo nodhi e piny Israel.\nTo kane owinjo ni Arkelao nobet e loch e piny Judea kar wuon-gi ma Herode, noluoro dok kuno. Kaka nosesieme e lek, noloko wuoth modhi e gwengʼ mar Galili,\nkendo nodhi modak e dala miluongo ni Nazareth. Kamano gima nowachi gi dho janabi niya, “Enoluonge ni ja-Nazareth,” nochopo kare.


Buge mag Dholuo (1996-2022)\nMani en kar timo nonro moting'o buge e dhok mopogore opogore mogo gi Joneno mag Jehova.\nMondo igol buge, inyalo limo jw.org.\nTich Abich, Jun 24\nWadhiuru nyime herore. —1 Joh. 4:7.\nE Injili ma jaote Johana nondiko, notiyo gi wach mar “hera” nyading’eny moloyo jondik Injili adek mamoko. Buge ma nondikogo jiwo kaka hera e monego ochik gimoro amora ma Jakristo timo. (1 Joh. 4:10, 11) Kata kamano, ne okawo kinde mondo Johana bende opuonjre nyiso hera. Ka ne Johana pod en rawera, ne ok onyisga hera kinde duto. Kuom ranyisi, kinde moro ka ne Yesu ni e wuoth gi jopuonjrene ka gidhi Jerusalem, ne gikalo Samaria. Jo gweng’ moro ma ni Samaria notamore rwakogi. Johana nokwayo Yesu mondo oluong mach koa e polo mondo owang’ jo gweng’no duto! (Luka 9:52-56) E kinde moro bende, jaote Johana kaachiel gi owadgi ma Jakobo nochuno min-gi mondo okwa Yesu omigi migepe madongo e Pinyruodhe. Mirima nomako joote mamoko bang’ fwenyo gima Jakobo gi Johana notimono. (Mat. 20:20, 21, 24) Kata obedo ni Johana notimo kethogo duto, Yesu pod nohere ahinya.—Joh. 21:7 w21.01 8-9 ¶3-4.\nNono Ndiko Pile—2022\nNgeso, Jun 25\nKristo ok notimo mana gik ma more en owuon.—Rumi 15:3.\nJehova timoga yiero ma kelo ne jomamoko ber. Kuom ranyisi, ne oyiero mondo omiwa ngima, ok ni mondo en e ma oyud ber, to mondo wan e ma wayud ber kendo wabed mamor. Ne ochiwo Wuode mondo otho ne richowa ma onge ng’ato ang’ata mochune. Notimo mano gi chuny achiel mondo wan e ma wayud ber. Yesu bende ne timoga yiero ma kinde mang’eny ne konyoga jomamoko. Kuom ranyisi, noyie tuonore thuolo mar yueyo mondo opuonj oganda ma nodhi ire. (Mar. 6:31-34) Wi ot maber ong’eyo ni achiel kuom gik ma ok yot ahinya timo en timo yiero ma biro konyo joode, kendo okawo migawono mapek ahinya. Otemo ahinya mondo kik omuomre kata timo yiero kaka en e ma odwaro. Kar mano, oyie mondo Jehova e motiege. (Nge. 2:6, 7) Kuom timo kamano, obiro siko ka oparoga gik ma nyalo konyo jomamoko to ok mana ma konye en owuon. (Fil. 2:4) Ka dichwo man gi joot otemo matek mondo oluw ranyisi mar Jehova gi Yesu, obiro tayo joode e yo maber. w21.02 7 ¶19-21\nJumapil, Jun 26\nAsa notimo gik mabeyo kendo makare e wang’ Jehova Nyasache.—2 We. 14:2.\nKinde ma ne Ruoth Asa ne rawera, nobolore kendo nojachir. Kuom ranyisi, ka nokawo loch bang’ Abija wuon-gi, notimo kampen ma ratipo mar golo nyiseche ma nono e piny Juda. Bende “nonyiso Jo-Juda mondo omany Jehova Nyasach kweregi kendo mondo giluw chikene.” (2 We. 14:1-7) Kendo ka ne Zera Ja-Ethiopia omonjo Juda ka en gi jolweny 1,000,000, Asa nokwayo Jehova mondo okonye kowacho kama: “A Jehova, inyalo konyo ji bed ni ging’eny kata gionge teko. A Jehova Nyasachwa, konywa nikech in e ma wageno kuomi.” Wechego nyiso kaka Asa ne ni gadier ni Jehova ne nigi nyalo mar rese kaachiel gi joge. Ee, Asa nogeno Wuon-gi ma ni e polo, kendo ‘Jehova noloyo Jo-Ethiopiago.’ (2 We. 14:8-12) Onge kiawa ni kedo gi jolweny 1,000,000 ne ok en gima yot. To nikech Asa nogeno kuom Jehova, noloyo jolwenygo. w21.03 5 ¶12-13


Bible Verses On The Topic: Who God Is -> God\nGod: [Who God Is]\nEn ema orieny kaka duong’ maler mar Nyasaye, kendo en e kit Nyasaye hie, kendo en ema omiyo gik moko duto osiko nikech wachne man gi teko. Kane en owuon oseloso yor pwodhruok kuom richo, nobet piny e bat korachwich mar Nyasaye manie polo.\nWach Nyasaye ngima kendo tiyo, bende obith moloyo ligangla ma dhoge ariyo. Opowo chuny dhano, kendo odonjo nyaka iye mogik, kama opogoe paro gi chuny, kod fuoni gi ondhudho. Bende oketo bura ni paro kod dwaro manie chuny ng’ato.\nKar chakruok, Wach ne nitie. Wach ne ni kod Nyasaye, kendo Wach ne en Nyasaye.\nNyasaye en Roho, kendo joma lame nyaka lame mana e yo ma Roho dwaro kendo gi adiera.”\n1 Johana 1:5\nWach mane wawinjo ka Yesu wacho, kendo ma koro wanyisou e ma: Nyasaye en ler, kendo mudho onge kuome kata matin.\n1 Johana 4:8\nTo ng’at maonge gi hera ok ong’eyo Nyasaye, nikech Nyasaye en hera.\n1 Johana 4:16\nWang’eyo hera ma Nyasaye oherowago, kendo wageno kuom herano. Nyasaye en hera kendo ng’at mosiko ei hera, osiko ei Nyasaye, kendo Nyasaye osiko e iye.\nKa ng’ato ong’eyi, in Nyasaye ma achiel kende, kendo ong’eyo Jal mane ioro, ma en Yesu Kristo, to en gi ngima ma nyaka chieng’.\nMa e fweny mane Nyasaye omiyo Yesu Kristo mondo onyisgo jotichne gik ma nyaka timre piyo. To Kristo nooro malaikane ir Johana jatichne mondo odhi onyise wach fwenyno,\nAn Alfa gi Omega, tiende ni Jal Mokwongo kendo Mogik, kendo Chakruok gi Giko.”\nTo gima nyisowa ni Nyasaye oherowa gi hera maduong’ en ni Kristo nothonwa kane pod wan joricho.\n Kane anene to ne apodho e tiende ka ng’at mosetho. To noyieyo lwete ma korachwich kuoma, kowacho niya, “Kik iluor, an e Jal Mokwongo kendo Mogik, kendo an e Jal Mangima. Ne atho, to koro angima nyaka Piny Joma Otho.\n2 Timotheo 3:16-17\n Weche duto manie Muma wuok kuom much Nyasaye, kendo konyo kuom puonjo ji, kendo kuom kwero gik maricho, kendo kuom rieyo ji, kendo kuom tiego ji mondo obed joma kare, mondo jo-Nyasaye obed molony kendo moikore chuth ni tije mabeyo duto.\n Wan gi Wuora wan gimoro achiel.” Kane jo-Yahudi owinjo wachno, ne gichako gikwanyo kite kendo mondo gigogo Yesu. Omiyo Yesu nopenjo gi ni, “Asenyisou gik mabeyo mang’eny ma asetimo gi teko mar Wuora. To kuom tijena go duto, ere ma omiyo odwaro goya gi kite?” To jo-Yahudi nodwoke ni, “Ok wadwar goyi nikech gimoro maber misetimo, to wagoyi mana nikech ipiem gi Nyasaye, nimar in mana dhano, to eka iwacho ni in Nyasaye!”


Bible in one year - Luo Bible 2020 - October 11\n1. Ma e wach mane obirone Jeremia koa kuom Jehova Nyasaye:\n2. “Chungi e dhorangach mar od Jehova Nyasaye kendo kanyo land wachni: “ ‘Winjuru wach Jehova Nyasaye, un jo-Juda duto madonjo gie dhorangeyegi mondo olam Jehova Nyasaye.\n3. Ma e gima Jehova Nyasaye Maratego, Nyasach jo-Israel, wacho: Lok yoreu kod timbeu, to anami udagi kaye.\n4. Kik ugen kuom weche mag miriambo ka uwacho niya, “Ma en hekalu mar Jehova Nyasaye, hekalu mar Jehova Nyasaye, hekalu mar Jehova Nyasaye!”\n5. Ka uloko yoreu gi timbeu adier kendo ungʼadone ngʼato ka ngʼato bura makare,\n6. kendo ka ok umayo jadak, kiye kata mon ma chwogi otho kendo ok uchwero remb joma onge ketho, kendo ka ok uluwo bangʼ nyiseche manono ma dihinyu un uwegi,\n7. to anami udag kae, e piny mane amiyo kwereu mondo odagie manyaka chiengʼ.\n8. To neuru, ugeno kuom weche mag miriambo maonge tich.\n9. “ ‘Jehova Nyasaye wacho niya, Bende unukwal kendo uneki, uterru kendo ukwongʼru gi miriambo, uwangʼ ubani ni Baal kendo ulu bangʼ nyiseche manono ma pod ok ungʼeyo,\n10. to bangʼe ubiro kendo uchungʼ e nyima e odni, ma Nyinga nitie, kendo uwacho ni, “Wasetony” utony mondo utim gik mamonogi?\n11. Dibedi ni odni, ma iluongogo Nyinga, osebedonu kar pondo mar jomecho? To neuru arange! An Jehova Nyasaye ema asewacho kamano.\n12. “ ‘Koro dhi sani kama iluongo ni Shilo kama ne akwongo alosoe kar dak mar Nyinga, kendo mondo ine gima ne atimone nikech timbe mamono mag joga Israel.\n13. E sa ma ne utimo gigi duto, Jehova Nyasaye wacho, ne awuoyo kodu anwoya, to ne ok uchiko itu; ne aluongou, to ne ok udwoka.\n14. Emomiyo, gima ne atimone Shilo koro abiro timo ne ot miluongogo Nyinga, hekalu ma ugeno kuomeno, kama ne amiyou kod wuoneu.\n15. Anadaru e nyima, mana kaka ne atimone oweteu duto, ma jo-Efraim.’\n16. “Omiyo kik ilamne jogi kata chiwo kwayo moro amora kata kwayonegi lamo; kik isaya, nimar ok anawinji.\n17. Bende ineno gima gitimo e mier mag Juda kod yore mag Jerusalem?\n18. Nyithindo choko yien, wuone moko mach, to mon dwalo mogo mondo gilos godo makati ne Ruoth ma Dhako mar Polo. Gichiwo misango miolo piny ne nyiseche manono mondo ochwanya ma mi iya wangʼ.\n19. To uparo ni An ema gichwanyo? Jehova Nyasaye penjo. Donge gihinyore kendgi, kendo gikelo wichkuot ne gin giwegi?\n20. “ ‘Emomiyo ma e gima Jehova Nyasaye Manyalo Gik Moko Duto wacho: Ich wangʼ mara kod mirimba nool kaeni, kuom dhano kod le, kuom yiende manie puothe kod kuom olembe mag lowo, kendo nowangʼ ma ok nyal neg majno.\n21. “ ‘Ma e gima Jehova Nyasaye Maratego, ma Nyasach Israel wacho: Dhiuru nyime, meduru chiwo magu mag misengini miwangʼo pep e misengini magu mamoko kendo ucham ringʼogo un uwegi!\n22. Nimar kane agolo kwereu Misri kendo awuoyo kodgi, ne ok amiyogi mana chike kuom misango miwangʼo pep kod misengini mamoko,\n23. to ne achiwo chikni: Luorauru, to anabed Nyasachu kendo unubed joga. Wuothuru e yore duto machikou, mondo duto odhi kodu maber.\n24. To ne ok gichiko itgi kata winja; makmana, negiluwo timbegi mag tok teko mag chunjegi maricho. Negidok chien ma ok gidhi nyime.\n25. Kochakore e kinde mane kwereu oa Misri nyaka sani, odiechiengʼ ka odiechiengʼ, ne asiko aoronegi jotich ma jonabi.\n26. To ne ok gichiko itgi kata winja. Tokgi ne tek ta kendo negitimo gik maricho moloyo mag kweregi.’\n27. “Ka inyisogi magi duto, ok giniwinji; ka iluongogi, ok gini miyi dwoko.\n28. Emomiyo wachnegi ni, ‘Ma en oganda mapok omiyo Jehova Nyasaye ma Nyasache luor kata ok giwinj puonj. Adiera oselalnigi; kendo osea e dhogi.\n29. “ ‘Lieluru yie wiyeu oko kendo uwitgi; ywaguru e kuonde motingʼore malo motwo, nimar Jehova Nyasaye osekwedo kendo osejwangʼo tiengʼni mantiere e bwo mirimbe.\n30. “ ‘Jehova Nyasaye wacho ni jo-Juda osetimo timbe maricho e nyima. Giseketo nyisechegi manono e ot ma Nyinga nitiere kendo gisenjawe.\n31. Gisegero kuonde motingʼore malo mar Tofeth e Holo mar Ben Hinom mondo gi wangʼ yawuotgi kod nyigi e mach ma en gima ne ok achiko, kata ne ok odonjo e pacha.\n32. Omiyo bed motangʼ, ndalo biro, Jehova Nyasaye owacho, ma ji ok nochak oluonge ni Tofeth kata Holo mar Ben Hinom, to ni Holo mar Yengʼo, nimar giniyik joma otho ei Tofeth maonge thuolo modongʼ.\n33. Eka ringre jogi nobed chiemo mar winy mafuyo e kor polo kod le mag bungu manie piny, kendo onge ngʼama nobwog-gi mondo gia.\n34. Anatieki koko mar ilo gi mor kendo gi dwond miaha kod wuon kisera e dala Juda kod yore mag Jerusalem, nimar piny nodongʼ gunda.\n1. “ ‘Jehova Nyasaye wacho ni e kindego, choke mag ruodhi kod jotelo mag Juda, choke mag jodolo kod jonabi, kendo choke mag jo-Jerusalem nogol oko e liete mag-gi.\n2. Chokego noyar oko e nyim chiengʼ gi dwe kod sulwe duto manie polo mane gihero kendo tiyonegi ma bende negiluwo bangʼ-gi ka gipenjo rieko kendo lamogi. Ok nochokgi kata ikgi, to ginichal ka owuoyo manie lowo.\n3. Kamoro amora ma ariembogi ka aterogie, to jogo duto motony mar oganda marachni noher tho kar ngima, Jehova Nyasaye Maratego owacho kamano.’\n4. “Wachnegi ni, ‘Ma e gima Jehova Nyasaye wacho: “ ‘Ka ji opodho mogore piny donge gia malo? Ka ngʼato oa, donge odwogo?\n5. Marangʼo jogi ongʼanyo oa? Angʼo momiyo Jerusalem siko ringo? Gimoko kuom miriambo; gitamore duogo.\n6. Asechiko ita malongʼo, to ok giwach gima adier. Onge ngʼama lokore weyo kuom timbegi mamono, kopenjo niya, “En angʼo ma asetimo?” Moro ka moro luwo yore owuon ka faras madhi e lweny.\n7. Kata mana nyamnaha manie kor polo ongʼeyo kindene moketne, kendo akuch odugla, opija gi ongo-wangʼ bende ongʼeyo ndalo mar dargi. To joga ok ongʼeyo dwach Jehova Nyasaye.\n8. “ ‘Ere kaka inyalo wacho niya, “Wariek, nimar wan gi chik mar Jehova Nyasaye,” ka gadiera kalamb miriambo mar jondiko osetiyo kode e yor miriambo?\n9. Jomariek nokuod wigi; ginibed gi luoro mangʼeny kendo enomakgi. Nimar gisedagi wach Jehova Nyasaye, en rieko manade ma gin godo?\n10. Emomiyo anachiw mondegi ne joma moko kendo puothegi ne jomanyien. Kochakore kuom ngʼat matin nyaka ngʼat maduongʼ, giduto giwuor ne yudo ohala; jonabi gi jodolo machalre, giduto gitimo timbe wuondruok.\n11. Githiedho adhonde mag joga mana ka gima ok en gima lich. Giwacho niya, “Kwe, kwe,” kata kwe onge.\n12. Donge wigi kuot gi timbegi mamono? Ooyo, gionge wichkuot kata matin; bende gionge leny kata wichkuot. Omiyo ginipodhi e dier joma opodho; enolwargi piny ka ikumogi, Jehova Nyasaye owacho.\n13. “ ‘Anakaw nyak mag-gi. Onge olemo manobedi e mzabibu. Onge olemb ngʼowu manobedi ewi yath, kendo itgi noner. Gima asemiyogi nomagi.’ ” An Jehova Nyasaye ema asewacho kamano.\n14. Angʼo momiyo wabet ka? Chokreuru kaachiel! Waringuru wadhi e mier madongo mochiel motegno gohinga kendo watho kuno! Nimar Jehova Nyasaye, ma Nyasachwa osejwangʼowa mondo watho, kendo osemiyowa pi moketie sum mondo wamodhi, nikech wasetimo richo e nyime.\n15. Ne wageno kwe to onge ber mosebiro, bende ne wageno kinde mag chang, to ne nitie mana thagruok.\n16. Giro mar farese mag wasigu iwinjo koa Dan; kendo ywak farese mathuondi miyo piny tetni. Gibiro tieko piny duto kod gik moko manie iye, dala maduongʼ kod ji duto modak kanyo.\n17. “Ne, anaor thuol man-gi kwiri e dieru, thuonde mager ma ok bo, kendo gini kau.” Jehova Nyasaye owacho.\n18. Yaye Jahochna e lit, chunya ool.\n19. Winj ywak joga koa e piny man mabor: “Donge Jehova Nyasaye ni Sayun? Ruodhe bende pod ni kuno adier?” “Angʼo momiyo gisemiya ich wangʼ gigigo ma giloso, kod nyisechegi mag pinje mamoko?”\n20. “Ndalo keyo kod ndalo oro osekalo, to ok wakonyore.”\n21. Nimar joga osehiny, an bende ahinyora; aywak kendo luoro omaka.\n22. Yath tinde orumo Gilead koso? Jathieth tinde onge kanyo koso? Kare ere gima omiyo adhond joga ok nyal chango?\n1. Gouru erokamano ne Jehova Nyasaye, nimar ober; kendo herane osiko nyaka chiengʼ.\n2. Jo-Israel mondo owach niya, “Herane osiko nyaka chiengʼ.”\n3. Jo-dhood Harun mondo owach niya, “Herane osiko nyaka chiengʼ.”\n4. Joma oluoro Jehova Nyasaye mondo owach niya, “Herane osiko nyaka chiengʼ.”\n5. Kwero ngʼato ratiro ber moloyo hera mopandi.\n6. Adhonde moa kuom osiep inyalo geno, to jasigu medo mana nyoth mar masira.\n1. Adwaro mondo ungʼe kaka akedonu matek, kaachiel gi joma ni Laodikia gi ji mamoko duto mapok onena gi wangʼ-gi.\n2. Gima adwaro en ni mondo gibed gi chuny motegno kendo giriwre e hera, eka ginibed gi mwandu mar ngʼeyo tiend weche mar adier. Ka gitimo kamano, to giningʼe ma lingʼ-lingʼ mar Nyasaye ma en Kristo,\n3. En ema mwandu duto mag rieko kod ngʼeyo Nyasaye opando kuome.\n4. Anyisou wechegi mondo kik ngʼato owuondu gi weche manono maywayo ji.\n5. Nikech kata obedo ni aonge kodu kuom ringruok, to an kodu kuom chuny, kendo amor mar neno kaka uchanoru maber kendo kaka yieu ochungʼ motegno kuom Kristo.\n6. Mana kaka userwako Kristo Yesu ka Ruoth, dhiuru nyime ka udak kuome,\n7. ka uguroru motegno kendo ugeroru kuome, kumedo bedo motegno e yie kaka nopuonju, kendo kupongʼ gigoyo erokamano.\n8. Kik uyie mondo ngʼato angʼata omak pachu gi riekni manono mag piny gi wuond manono ma wito ji, ma gin rieko ma aa kuom puonj dhano gi timbe mag piny, to ok kuom Kristo.\n9. Nyasaye mangima gi kite duto odak ei Kristo, tiende ni e ringre Kristo,\n10. omiyo ka un ei Kristo to un gi gik moko duto, nikech en e jatelo moloyo jotelo duto, kendo en e teko moloyo teko gi loch duto.\n11. Kristo ema nogolo kit dhano machon kuomu mana kaka tero nyangu golo kit dhano machon, ma nyangu motim gi lwet dhano, to nyangu motim gi Kristo.\n12. Kane obatisu, to noyiku kode kendo nochieru kode nikech yie ma un-go kuom teko mar Nyasaye ma nochiere oa kuom joma otho.\n13. Kane uyudo utho e richou gi kit ngimau ma ok ter nyangu, Nyasaye ne omiyo udoko mangima kuom Kristo. Noweyonwa richowa duto,\n14. Nyasaye noketho chike kod dwarone mane okwedowa kendo ne opogowa. Ne ogole oko mi ogure e msalaba.\n15. Kendo kane oseketho teko gi loch duto, nomiyogi wichkuot e lela koloyogi gi teko mar msalaba.\n16. Kuom mano, kik uwe ngʼato ongʼadnu bura kuom gik muchamo kata mumadho, kata kuom weche mag sewni mag lemo, kata sewni mitimo ka dwe manyien owuok, kata chiengʼ Sabato.\n17. Magi duto gin mana tipo mag gik mane onego obi, to adiera wuon yudore kuom Kristo.\n18. Kik uwe ngʼato angʼata mamor kuom dembruok mar miriambo kod malamo malaike omi ubed maonge pok. Ngʼat makamano wacho mathoth konyiso ji kuom fweny moseneno, kendo pache mar dhano miyo otingʼore malo kowuoyo kuom gik mokia tiendgi.\n19. Ngʼatno oseweyo tudruok gi wich ma en e kama ringruok duto otude kendo omoke ka omake gi fuonini kod leche kaachiel, kendo gidongo kaka Nyasaye dwaro ni gidongi.\n20. Ka usetho gi Kristo mi ogonyou kuom timbe machon mag pinyni, to koro ere gima omiyo pod uwuotho ka jopiny? Angʼo momiyo pod umako chike mawacho niya,\n21. “Kik imak gini,” kata niya, “Kik ibil gini,” kata niya, “Kik imul gini”?\n22. Giduto gin gik malal nono, nikech gin mana chike gi puonj mag dhano.\n23. Ginyalo nenore gioko ni rieko ni eigi ka gilemo gi lamo mar paro mar dhano, kendo kuom dembruok ma oko, kod sando ringruok, to chutho gionge ohala nikech ok ginyal konyo ngʼato gengʼo gombo mag ringruok.